Žilina dala Dunajskej Strede šesť gólov, Trenčín prehral

Michalovce nadviazali na víťazstvo nad Trenčínom z úvodného kola sezóny (2:1).

MICHALOVCE. Gólmi Igora Žofčáka a Emmanuela Mensaha v záverečnej štvrťhodinke prvého polčasu zvíťazili futbalisti Michaloviec nad súpermi z Trenčína 2:0 a pripísali si už piate víťazstvo v sezóne. Domáci zároveň úspešne nadviazali na víťazstvo nad Trenčínom z úvodného kola sezóny (2:1). Na druhej strane majstrovský AS sa naďalej trápi v koncovke, utrpel už šiestu prehru a piatykrát v tomto súťažnom ročníku neskórovali. Trenčania v sobotu na východe hrali od 30. min bez vylúčeného Reubena Gabriela, ktorý tesne pred šestnástkou stiahol Mensaha, za čo boli hostia potrestaní dvakrát - červenou kartou a gólom z priameho kopu, ktorého autorom bol Žofčák. Michalovce sa aktuálnym víťazstvom dostali v tabuľke pred Trenčín na siedme miesto.  Futbalisti Tatrana Prešov si pripísali len druhé víťazstvo od svojho letného návratu do najvyššej súťaže. V domácom prostredí zdolali favorizovaných hráčov MFK Ružomberok 2:1 (1:1). Rozhodnutie padlo v 53. min z kopačky Nigérijčana Musefiu Ashirua, ktorý parádnou strelou prekonal brankára hostí Matúša Macíka. Toto víťazstvo znamená, že Šarišania sa odpútali z poslednej priečky Fortuna ligy, Ružomberčania zrejme prídu o štvrté miesto. Prešovčania nastúpili už bez trénera Stanislava Vargu, ktorého vedenie klubu odvolalo v uplynulých dňoch, lebo nebolo spokojné s herným prejavom. Mužstvo viedol z lavičky doterajší asistent Ján Karaffa. Futbalisti MŠK Žilina potvrdili líderskú pozíciu hladkým víťazstvom nad FC DAC 1904 Dunajská Streda 6:0. V súboji, ktorá sa hral v Senci, prechodnom domove Dunajskostredčanov, bolo o víťazovi rozhodnuté už po 32 minútach, keď všestranne lepší hostia viedli 4:0 po góloch Miroslava Káčera, Yusufa Otubanja, Michala Škvarku a Nikolasa Špaleka. Po zmene dorazili domácich ešte Filip Hlohovský a opäť Otubanjo. Nigérijský útočník bol mužom zápasu, keďže dva góly strelil a na ďalšie dva prihral. Žilinčania predĺžili sériu víťazných zápasov v rôznych súťažiach na osem, vo Fortuna lige zaokrúhlili počet víťazstiev na desať a ich náskok na čele tabuľky pred Podbrezovou zostal 6-bodový. Fortuna liga 2016/2017 - 12. kolo Góly: 11. Káčer, 17. Otubanjo, 30. Škvarka, 32. Špalek, 75. Hlohovský, 82. Otubanjo ŽK: 58. Kwin - 57. Káčer, rozhodovali: Sedlák - Mókoš, D. Hrčka  Dunajská Streda: Tofiloski - Kwin, Ľ. Michalík, T. Huk, Brašeň - Pambou, B. Ľupták - Štepanovský, Macou Sarr (81. R. Černák), Pačinda - Polievka (61. Sabala) Žilina: Volešák - Mabouka, Vavro, Králik, Holúbek - Káčer (64. Klec), Iván Santiago Díaz, Škvarka - Špalek, Otubanjo, Hlohovský (78. Mandiangu)  Krisztián Németh, tréner FC DAC 1904 Dun. Streda: "Žilina nás dnes vycvičila z efektivity. Z prvých troch šancí dal súper tri góly a prakticky v prvom polčase nás zavraždil. Chcel by som Žilinčanom zagratulovať. Samozrejme, výsledok 0:6 je hanba a ja zaň beriem na seba zodpovednosť." Adrián Guľa, tréner MŠK Žilina: "Chlapci boli nažhavení a to rozhodlo, pretože súper bol nepríjemný. Vyhrať u nepríjemného súpera takýmto rozdielom je značka kvality chlapcov, preto im gratulujem. Boli sme vysoko efektívni, hlavne v prvom polčase. Po prestávke sme zápas kontrolovali a dokázali sme využiť ešte niektoré možnosti. Dosiahli sme vynikajúci výsledok." Góly: 19. P. Katona, 53. Ashiru - 17. Kolčák ŽK: 26. P. Jacko - 39. Lačný, 62. Kolčák, rozhodovali: Očenáš - Brendza, Kováč Prešov: Talian - M. Petko (34. R. Kačala), Dzurík, P. Jacko, A. Beneš - Ashiru, Micherda (86. Bujňák), D. Keresteš, D. Leško - P. Katona (77. Kubuš) - J. Rolinc Ružomberok: Macík - P. Maslo, J. Maslo, D. Kružliak, Kolčák (84. Kupec) - Martin Nagy, Sapara (62. Ďubek) - E. Daniel, J. Mareš (46. Chrien), Gál-Andrezly - Lačný Ján Karaffa, asistent trénera 1. FC Tatran Prešov: "Pokračovali sme vo výkonoch, ktoré sme podávali v nedávnych zápasoch. Rozdiel bol len v tom, že sa nám konečne podarilo streliť góly. Neinkasovali sme tak jednoducho, ako v nedávnych zápasoch. Chlapci dnes na ihrisku nechali všetko a zaslúžene si odniesli tri body." Norbert Hrnčár, tréner MFK Ružomberok: "My sme si dobre rozbehli zápas. Boli sme aktívni, dostávali sme sa do šancí a vyústilo to do úvodného gólu. Potom sme si príliš ľahko nechali streliť vyrovnávajúci gól. Napriek tomu sme prvý polčas mali pod kontrolou. V druhom polčase sme príliš ľahko pustili súpera do šancí a ten dal druhý gól. Domáci si potom bojovným výkonom udržali víťazstvo." Góly: 50. Bernadina, 73. Viazanko ŽK: 28. Janso, 84. Greššák - 54. Šafranko, 70. Kuzma, 79. M. Kuciak, rozhodovali: Vnuk - E. Weiss, Žákech  Trnava: Jakubech - Čögley, Tóth, Godál, Janso (73. Dubec) - Richnák, Greššák - Jirka, Mikovič, Bališ (69. Gagnon) - També Podbrezová: Kuciak - Turňa, Krivák, Kostelný, Djordjevič - Kochan, Podio - Viazanko (87. Migaľa), Kuzma (90. Kupčík), Šafranko - Bernadina (90.+ Duda) Miroslav Karhan, tréner Trnavy: "Prvý polčas bol z našej strany pomerne dobrý, hostia nemali žiadnu šancu. Po zmene strán bol rozhodujúcim momentom prvý gól, ktorý sme ponúkli súperovi po hrúbke Tótha. Rovnako tak druhý gól bol predčasným vianočným darčekom z našej strany Podbrezovej." Marek Fabuľa, tréner Podbrezovej: "Dnes sme podali veľmi dobrý, taktický výkon. V provom polčase nám viazla útočná fáza a dvakrát nás podržal brankár Kuciak. Obe mužstvá sa snažili držať stredovú zónu, my sme trpezlivo čakali na dobrý výsledok a sme šťastní, že sme v Trnave získali tri body. Teší ma, že chlapci od zápasu k zápasu rastú." Góly: 30. Žofčák, 45. Mensah ŽK: 21. Lawrence, 43. Šulek, 49. Ket - 54. Šimčák, ČK: 30. Reuben Gabriel (Trenčín), rozhodovali: I. Kružliak - Benko, Galo MFK Zemplín Michalovce: Macej - Koscelník, Sipľak, Qose, Šimčák - Sedlák - Žofčák (63. Kunca), Danko, Mensah, Kotora (73. Regáli) - Škutka (76. Kushta) AS Trenčín: Šemrinec - Ket (79. Kvocera), Šulek, Kleščík, Skovajsa - Gabriel, Halgoš (46. Udeh) - Bala, Lawrence, Kalu - Janga (79. Nwofor) Anton Šoltis, tréner Michaloviec: "Myslím si, že sme videli veľmi dobrý zápas, čo sa týka výkonov obidvoch mužstiev. Prvý polčas patril nám, druhý hosťom. Paradoxne to bolo aj vtedy, keď hostia hrali o jedného menej. Nám vyšiel prvý polčas, v ktorom sme strelili dva góly a prakticky rozhodli." Martin Ševela, tréner Trenčína: "Nám sa odchádza z Michaloviec veľmi ťažko. Mali sme iné predstavy, aj čo sa týka zápasu, aj čo sa týka výsledku. Pripravovali sme sa na to, že súper bude hrať na rýchle brejky. Výkon z našej strany nebol dobrý už do červenej karty. Po následnom dvojitom treste Michalovčania ovládli hru. Tešiť ma trochu môže druhý polčas, v ktorom sme boli herne lepší. Je však na zamyslenie, že v desiatich hráme lepšie ako v jedenástich." Góly: 16. Kukoľ, 56. Machovec (z 11 m). Rozhodoval: Marhefka, ŽK: Boszorád (Zlaté Moravce), 945 divákov Myjava: Hruška - Machovec, Ostojič, Pavlík, Beňo - Marček, Bílovský (84. Duga), Kóňa - Brigant (64. Sládek), Kolár (47. Holiš), Kukoľ Zlaté Moravce: Kováč - Pintér, Kapor, Ranko, Boszorád - Orávik, Pastva (75. Bariš), Sedlák, Obročník, Válovčan (60. Konnsimbal) - Rejdovian (60. Guilavogui) Mikuláš Radványi, tréner Myjavy: "Začali sme nervózne. Úvodných dvadsať minút sme sa poriadne do hry nedostali. Potom sme dali gól, keď nám súper, ako kolega povedal, prihral. Od tej doby sme začali hrať, boli sme pokojnejší a už to vyzeralo dobre. Podľa mňa mal rozhodca odpískať jedenástku, keď súperov hráč v gólovej šanci fauloval Briganta. Do konca prvého polčasu sme už hru kontrolovali. Mali sme dobré brejkové situácie, ktoré sme nedotiahli do konca. Druhý polčas po druhom góle už bol o tom, aby sme zápas dohrali do konca. Myslím si, že súpera sme okrem jednej šance, ktorú mal po rohu, do ničoho nepustili. Naopak, keby sme mali lepšiu finálnu fázu, tak sme mohli dať ďalšie góly. Vyhrali sme 2:0, máme ďalšie tri body a hráči išli na doraz. Musím ich pochváliť, videl som u nich túžbu po víťazstve a to je dôležité." Peter Gergely, tréner Zlatých Moraviec: "Podľa môjho názoru sme v dnešnom zápase neboli horším mužstvom. Snažili sme sa hrať, zápas sme dobre začali. Bohužiaľ sme súperovi prihrali na gól, čo využil a má takú kvalitu, že si dokáže takýto zápas postrážiť. Pokiaľ vonku nedáme gól, ťažko môžeme pomýšľať na bodový zisk. Hráčom môžem ťažko niečo vyčítať, lebo išli v zápase na doraz. Šance, ktoré sme mali, sme nevyužili, preto sme prehrali."


Basilašvili zdolal vo finále Rubleva a stal sa víťazom turnaja ATP v Hamburgu

Rodák z Tbilisi získal svoj tretí singlový titul.

HAMBURG. Gruzínsky tenista Nikoloz Basilašvili sa stal víťazom turnaja ATP v nemeckom Hamburgu. V nedeľňajšom finále dvojhry, ktoré trvalo vyše dve hodiny, si poradil s Rusom Andrejom Rublevom 7:5, 4:6, 6:3. Dvadsaťsedemročný rodák z Tbilisi získal pri piatej finálovej účasti svoj tretí singlový titul na okruhu, prvý v tomto roku. Nikoloz Basilašvili (4-Gruz.) - Andrej Rublev (Rus.) 7:5, 4:6, 6:3


Politici sa s dalajlámom rozprávali o Havlovi aj reinkarnácii

Ďuriš Nicholsonová chce nabudúce dalajlámu prijať oficiálne, v parlamente. Šebej vníma výhrady čínskej diplomacie ako povinnú jazdu.

BRATISLAVA. Príležitosť stretnúť sa so 14. dalajlámom a nositeľom Nobelovej ceny za mier využila iba štvorica politikov. Napriek tomu bolo v malej skupinke zastúpené vedenie parlamentu, koalícia, opozícia a prostredníctvom Pála Csákyho aj europoslanci. Predseda Mosta-Híd Béla Bugár sa napokon s dalajlámom nestretol, ospravedlnil sa na poslednú chvíľu. Zástupcovia strán Smer a SNS sa duchovnému radšej vyhli, obávali sa narušenia vzťahov s Čínou. "Nie je to problém, ak sa mám nechať viesť svojim vedomím a svedomím. Som hrdá, že som mala túto príležitosť," povedala bezprostredne po stretnutí s duchovným podpredsedníčka parlamentu Lucia Ďuriš Nicholsonová (SaS). Na stretnutie prišla aj so svojim najmladším synom Jakubom, ktorého niesla v šatke na hrudníku. Za hlavnú myšlienku stretnutia považuje odkaz, že proti zlu sa dá bojovať jedine dobrom a s úsmevom. Do praxe by to rada priviedla aj v parlamente. "Boli to múdre slová múdreho muža," zhodnotila. Ďuriš Nicholsonová sa zároveň zaviazala, že ak bude v čase nasledujúcej dalajlámovej návštevy podpredsedníčka parlamentu, stretnutie prebehne oficiálne. "Tak ako sa patrí, v Národnej rade, v mojej kancelárii. Urobím to veľmi rada," povedala. Martin Poliačik (SaS) zastupoval na stretnutí aj Klub priateľov Tibetu pri Národnej rade, ktorý zakladal ešte Ivan Mikloš. "Je to určite jedna z najdôležitejších udalostí vo vzťahoch Slovákov k tibetskému ľudu a tibetskej kultúre," povedal. Poliačik si cení, že stretnutie prebehlo aj s oficiálnym zastúpením Národnej rady a keďže predtým prijali aj piatich exilových poslancov tibetského parlamentu, považuje vzťahy medzi Slovenskom a tibetskou reprezentáciou za veľmi živé. Za dalajlámom plánuje ísť aj do Prahy na ľudskoprávnu konferenciu Forum 2000. "Dnes veľa rozprával aj o pánovi Havlovi ale hovoril aj o tom, že je veľmi rád, že Tibetská asociácia na Slovensku propaguje tibetskú kultúru," povedal. Jediným koaličným politikom, ktorý sa zúčastnil stretnutia, bol predseda zahraničného výboru František Šebej (Most-Híd). Neprišiel ako reprezentant oficiálnej vládnej politiky, no myslí si, že osobnosť dalajlámovho formátu si zasluhuje pozornosť vlády. Narušenia vzťahov s Čínou sa neobáva, protesty čínskej diplomacie pri návšteve dalajlámu označil za "akoby povinné cvičenie". Odvoláva sa pritom aj na predošlé návštevy duchovného, či udelenie ceny Jána Langoša. Na stretnutí dalajláma opätovne potvrdil, že ambícií na odtrhnutie Tibetu sa už dávno vzdal. "Ide skôr o uchovanie toho čo je vzácne - tibetského jazyka a kultúry," povedal Šebej. Práve unikátny jazyk má byť kľúčový pri sprostredkovaní niektorých budhistických konceptov. Na stretnutí prišla reč aj na nátlak čínskej vlády, ktorí dalajlámovi prikázali reinkarnáciu. Duchovný to vnímal ako vtip. "Poznamenal, že ak čínska vláda verí na reinkarnáciu, mala by sa zaoberať tým, aby sa reinkarnoval Mao Ce-tung," žartoval Šebej. Po stretnutí s politikmi dalajláma vystúpil pred študentmi Univerzity Komenského, kde pred šestnástimi rokmi získal dalajláma čestný doktorát. Stretnutie bolo na tému Morálne aspekty vzdelávania a vedy v prospech humanizmu. V popoludňajších hodinách bola vrcholom harmonogramu verejná prednáška v Národnom tenisovom centre. "Budhizmus je pre mňa filozofia o tom, ako by sme mali žiť. Zmyslom života je pomoc druhým, obetovanie pre druhých. Ten, kto dbá o vlastné šťastie, býva často nešťastný a najšťastnejší sú tí, ktorí dbajú o šťastie druhých," povedal podľa denníka Denník N slovenský prezident Andrej Kiska. Ten sa s dalajlámom stretol v reštaurácii televíznej veže Kamzík na Malokarpatskej okraji Bratislavy. "Bol som rád a poctený, lebo sa domnievam, že je to osoba, ktorá v sebe má zakorenené morálne princípy," povedal na adresu Kisku počas svojej prednášky dalajláma.


1. Starodávna hra, ktorú našli v Poprade, je jedna z iba dvoch na svete: Ancient board game from Poprad is only one of two in the world 2. Víno a levanduľa, letné festivaly či tradičná púť. Aké podujatia na vás čakajú v júli? Top 10 events in Slovakia in July 3. Už Mária Terézia vedela o liečivej sile slovenských kúpeľov: Wellness and spa are not the same thing in Slovakia 4. Vyberte sa na hrad Krvavej grófky: Home of the Bloody Lady Elizabeth Báthory 5. Ako sa zmení parkovanie v Bratislave? Bratislava's new parking policy. What will change? 6. Spoznávajte japonskú kultúru alebo ochutnajte tradičný ríbezlák. Tento víkend v Bratislave: Top 10 events in Bratislava 7. Ako kurátori výstavy odhalili tajomstvo starého obrazu židovského páru: Exhibition unveils the secret of a vintage portrait 8. Čo má antický hrdina Prometeus spoločné s umelou inteligenciou? With fire came artificial intelligence 9. Rekreačné poukazy slovenskej ekonomike skôr škodia: Compulsory holiday vouchers are worsening Slovakia’s business environment 10. Záchrana šeliem z cirkusov nie je jednoduchá. Často ich musia vykupovať: Big Cat Rescue mission gives sanctuary to circus animals Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Rast aktivity v americkom výrobnom sektore sa spomalil

WASHINGTON. Výrobný sektor v USA pokračoval minulý mesiac v spomaľovaní rastu, pričom rast dosiahol najslabšie tempo za vyše 2,5 roka. Výsledok, ktorý v pondelok zverejnil Inštitút riadenia zásob (ISM), tak prekvapil trhy, ktoré počítali s miernym zotavením. Index nákupných manažérov ISM dosiahol v máji 52,1 bodu oproti aprílovej hodnote 52,8 bodu. To je najnižšia hodnota od októbra 2016. Výsledok stále predstavuje rast sektora, nakoľko rast od poklesu oddeľuje hranica 50 bodov. Ekonómovia však očakávali, že index za máj vzrastie na 53 bodov, teda, že rast aktivity vo výrobnom sektore sa zrýchli. Situáciu v sektore do veľkej miery ovplyvnila eskalácia obchodného sporu medzi Čínou a USA, ktorú vyvolalo rozhodnutie amerického prezidenta Donalda Trumpa uvaliť na dovoz z Číny v ročnej hodnote 200 miliárd USD (178,81 miliardy eur) zvýšené clá. Ako dôvod Trump uviedol ustupovanie Číny od pôvodných sľubov. Údaje o vývoji vo výrobnom sektore za mesiac jún by mohli byť ešte horšie, keďže prieskum ISM za máj sa uskutočnil ešte pred najnovším vyhlásením Trumpa, že uvalí clá na dovoz tovarov z Mexika a bude ich zvyšovať, ak susedná krajina nezačne riešiť prílev migrantov z krajín Strednej Ameriky do USA. Trumpov krok vyvolal nesúhlas zo strany mnohých firiem.


Merkelová sa cíti v poriadku, zdôraznila svoj koniec v politike

Kancelárka už v roku 2021 nemieni kandidovať na politické funkcie.

BERLÍN. Nemecká spolková kancelárka Angela Merkelová chápe záujem médií o svoje zdravie, pričom však opätovne zdôraznila, že aj napriek nedávnym triaškam je spôsobilá naďalej vykonávať svoju funkciu. Uviedla to na tlačovej konferencii, ktorú usporiadala krátko pred svojou letnou dovolenku. Merkelovú v minulých týždňoch pri oficiálnych príležitostiach niekoľkokrát postihla viditeľná triaška. To vyvolalo špekulácie o jej zdravotnom stave. "Môžem túto funkciu vykonávať," vyhlásila Merkelová. Záujem verejnosti o jej zdravie ale podľa svojich slov plne chápe. Nemecká kancelárka zároveň uistila, že sama má veľký záujem na tom, aby bola zdravá. Znovu pritom zdôraznila, že po konci súčasného volebného obdobia v roku 2021 už nemieni kandidovať na politické funkcie. "Ale potom dúfam, že bude nasledovať ďalší život. A ten by som rada viedla v zdraví," dodala. Šesťdesiatpäťročná Merkelová za posledný mesiac čelila trikráť viditeľnej triaške.Minulotýždňová triaška, ktorá trvala viac ako minútu, bola zjavne slabšia, než prvý takýto medializovaný incident z 18. júna, keď sa Merkelová začala triasť tiež v Berlíne na privítaní ukrajinského prezidenta Volodymyra Zelenského. Kancelárka médiám triašku vysvetlila tým, že išlo o psychologický dôsledok prvej takejto udalosti, ktorú zažila počas privítania Zelenského a spomienku naň ešte nespracovala. Rovnakým spôsobom vysvetlila aj svoju druhú triašku. Dodala, že je v poriadku a nie je dôvod na obavy. Merkelovej triaška pri privítaní Zelenského bola pripisovaná dehydratácii, keďže boli horúčavy. Samotná kancelárka vtedy uviedla, že vypila tri poháre vody a následne už bola v poriadku. Druhú triašku dostala Merkelová 27. júna počas aktu vymenúvania novej ministerky spravodlivosti Christine Lambrechtovej v Berlíne. Časť niektorých oficiálnych akcií v uplynulých dňoch absolvovala Merkelová posediačky. Na piatkovej tlačovej konferencii pôsobila uvoľnene a uviedla, že sa cíti dobre.


Veľkoobchodné ceny v Nemecku klesli najstrmšie za tri roky

Analytici pozorne sledujú vývoj, naznačuje im totiž, ktorým smerom sa pohne inflácia.

WIESBADEN. Veľkoobchodné ceny v Nemecku, ktoré je najväčšou ekonomikou eurozóny aj celej Európskej únie (EÚ), v auguste klesli najstrmšie za tri roky. Ukázali to v piatok údaje spolkového štatistického úradu Destatis. Analytici pozorne sledujú vývoj veľkoobchodných cien v Nemecku, pretože im naznačuje, ktorým smerom sa pohne inflácia v tejto krajine aj v celej eurozóne. Destatis v piatok oznámil, že veľkoobchodné ceny v auguste medziročne klesli o 1,1 percenta, najstrmšie od augusta 2016. Už v júli sa tieto ceny znížili, prvýkrát od septembra 2016, ale len mierne, o 0,1 percenta. Pod medziročný pokles sa do veľkej miery podpísalo strmé zníženie veľkoobchodných cien ropných produktov, o 6,1 percenta. Ceny potravín, nápojov a tabaku, naopak, vzrástli o 0,7 percenta. V medzimesačnom porovnaní veľkoobchodné ceny v Nemecku v auguste klesli o 0,8 percenta po júlovom znížení o 0,3 percenta.


Inšpekcia ukončila kontrolu pracovnoprávnych vzťahov v CPS, skúma obstarávanie

Nadácia Zastavme korupciu upozornila na podozrivé obchody.

BRATISLAVA. Úrad inšpekčnej služby Ministerstva vnútra (MV) ukončil kontrolu v pracovnoprávnych vzťahoch Centra polygrafických služieb (CPS). Kontrola verejného obstarávania pokračuje. TASR o tom informovali z tlačového odboru rezortu vnútra. "Ak po ukončení kontroly Úradu inšpekčnej služby budú potrebné ďalšie opatrenia, bezodkladne k nim pristúpime," podotklo ministerstvo. Dvaja zamestnanci podľa slov rezortu medzitým ukončili pracovný pomer v CPS na vlastnú žiadosť. Ministerstvo doplnilo, že ich pracovné pozície budú obsadené na základe riadneho výberového konania. Inšpekcia preveruje CPS v súvislosti s podozrivými obchodmi, na ktoré upozornila Nadácia Zastavme korupciu. Vedúci výroby mal podľa nadácie dohadovať zákazky pre súkromnú P.M.P. Tlačiareň, spol. Nadácia to tvrdí na základe kópie jeho emailovej komunikácie, ktorú má k dispozícii. Preveriť má aj možnosť manipulácie verejnej súťaže. Ministerstvo po oznámení informácií nadáciou zastavilo obstarávania v centre. Od novembra minulého roka má CPS zároveň novú riaditeľku, ktorá uspela vo vyhlásenom výberovom konaní.


S projektom novej nemocnice ministerstvu pomôžu právnické firmy

Nad novou univerzitnou nemocnicou bude mať naďalej kontrolu štát.

BRATISLAVA. S projektom novej univerzitnej nemocnice v Bratislave (UNB) bude rezortu zdravotníctva pomáhať právnická firma Ružička Csekes. Ministerstvu má napríklad zabezpečiť prípravu, ako aj proces verejného obstarávania manažmentu zdravotnej starostlivosti pre novú UNB. Firma tiež bude zodpovedná za vytvorenie následného zmluvného vzťahu, rovnako zmluvného vzťahu medzi ministerstvom a jeho novou príspevkovou organizáciou - Nemocnica Rázsochy. Má tiež navrhnúť kontrolné mechanizmy a sankčné pravidlá projektu. Ministerstvo za to zaplatí najviac 84-tisíc eur bez DPH. Spoločnosť Ružička Csekes už jednu analýzu v súvislosti s projektom novej nemocnice pre ministra Tomáša Druckera (nominant Smeru) pripravovala, právne v nej posudzovala výhodnosť lokalít Rázsochy a Ružinov. Druckerovi pomáhajú v súčasnosti aj iní právnici, a to z Advokátskej kancelárie Ecker - Kán & Partners, majú mu pomôcť pri rozdeľovaní UNB. Potrebu novej Univerzitnej nemocnice Bratislava má vyriešiť výstavba nemocnice na Rázsochách a rekonštrukcia, prípadne dostavba tej v Ružinove. Najväčšiu aj najzadlženejšiu slovenskú nemocnicu tvorí v súčasnosti päť zariadení na Kramároch, v Starom Meste, Ružinove, Petržalke a Podunajských Biskupiciach. Po novom to majú byť len Rázsochy a Ružinov. Ministerstvo si vybralo tzv. integrovaný model riadenia, ktorého základom je štátna kontrola. Nad novou univerzitnou nemocnicou tak bude mať naďalej kontrolu štát, ktorý bude projekt aj financovať. Následnú prevádzku má zabezpečiť manažér poskytovania zdravotnej starostlivosti.


Šéf OSN: Konflikt v Sýrii musí mať politické riešenie, musia ho podporiť ľudia

ANKARA. Boj proti terorizmu a extrémizmu v Sýrii nemôže uspieť bez politického riešenia, ktoré ale budú musieť podporovať aj Sýrčania. Generálny tajomník OSN António Guterres to povedal dnes počas rokovania s tureckým prezidentom Recepom Tayyipom Erdoganom v Ankare. Guterres vyjadril "vďačnosť" za mierové rokovania o Sýrii, ktoré sa s podporou Ruska, Iránu a Turecka konajú v Kazachstane, uvádza sa v tlačovom vyhlásení úradu generálneho tajomníka OSN. Rozhovory v kazašskej metropole sa sústredia na uplatňovanie a konsolidáciu prímeria v Sýrii. Do Astany boli na 15. až 16. februára pozvaní aj Sýrska vláda a povstalecké delegácie spoločne s osobitným vyslancom OSN pre Sýriu, Staffanom de Misturom, ktorí dosiaľ o urovnaní tohto konfliktu rokovali pod dohľadom OSN Ženeve. Na stretnutie pozvali aj predstaviteľov Jordánska a USA. Rokovania sprostredkované Ruskom, Iránom a Tureckom sa začali minulý mesiac s cieľom upevniť široké prímerie, ktoré je v platnosti od konca decembra. Uvedená trojica krajín zmapovala oblasti, ktoré sú podľa nej pod kontrolou umiernených opozičných síl zahrnutých v prímerí a oblasti pod kontrolou teroristických skupín, na ktoré sa prímerie nevzťahuje. Prímerie zredukovalo boje vo väčšine Sýrie, ktorú v uplynulých rokoch zničila občianska vojna s viacerými bojovými frontami. Sýrsky konflikt, ktorý sa začal demonštráciami proti vláde prezidenta Bašára Asada v marci 2011, vyústil do štvorstrannej občianskej vojny. O život v nej prišli stovky tisíc ľudí a približne polovica z predvojnovej 22-miliónovej populácie Sýrie v nej ušla zo svojich domovov. Nový šéf OSN sa vydal na svoje prvé veľké zahraničné turné od svojho nástupu do úradu 1. januára. Guterres okrem Turecka navštívi päticu blízkovýchodných štátov a Nemecko.


Exprezidentovi Schusterovi operovali srdce

KOŠICE. Exprezident Rudolf Schuster sa vo štvrtok 14. februára v nočných hodinách podrobil operácii srdca. TASR o tom informoval prednosta Kliniky srdcovej chirurgie a generálny riaditeľ Východoslovenského ústavu srdcových a cievnych chorôb František Sabol. Operačný tím chirurgov z kliniky pod vedením jej prednostu vykonal aortokoronárne bajpasy v mimotelovom obehu. "Stav pacienta je stabilizovaný, zdravotný stav je uspokojivý," dodal Sabol.


Podpora mladých pri hypotékach sa daňovým bonusom zjednoduší, tvrdí Kažimír

Bratislava 17. augusta (TASR) - Podpora hypotekárneho bývania pre mladých by mala byť po novom pre ľudí jednoduchšia a menej administratívne náročná. Skonštatoval to na dnešnej tlačovej konferencii minister financií Peter Kažimír (Smer-SD) v súvislosti s novelou zákona o dani z príjmov, ktorá je súčasťou balíka daňových noviel schválených v stredu (16.8.) vládou. Rezort financií sa v novele zákona o dani z príjmov zameral na zmenu podpory bývania mladých. "Mnoho rokov je zavedený princíp priameho transferu zo štátneho rozpočtu cez komerčné banky, kde poskytujeme bonifikáciu a znižujeme náklady na obstaranie si bývania. Meníme tento systém na možnosť odpočítania si takýchto finančných nákladov od daňového základu," vysvetlil Kažimír. Podmienky pre mladých podľa neho v zásade zostávajú nezmenené. Ide najmä o podmienku veku, kedy si budú môcť uplatniť daňový bonus mladí vo veku od 18 do 35 rokov. "Sľubujeme si od toho výrazné zjednodušenie a zníženie administrácie poskytovania štátnej podpory pre mladých. Celá oblasť zdokladovania v komerčných bankách sa zmení na podávanie daňového priznania. Bude to oveľa jednoduchšie," avizoval Kažimír. Podmienkou podpory je, že žiadateľ o úver musí mať priemerný mesačný príjem vypočítaný z príjmov uvádzaných v daňovom priznaní v maximálnej výške 1,3-násobku priemernej mesačnej mzdy zamestnanca v hospodárstve za kalendárny rok predchádzajúci kalendárnemu roku, v ktorom bola uzavretá zmluva o úvere na bývanie. Zvýhodnenie má byť vo výške 50 % zo zaplatených úrokov v príslušnom zdaňovacom období, najviac však 400 eur ročne, pričom výška úrokov musí byť vypočítaná z poskytnutého úveru najviac zo sumy 50.000 eur na jednu nehnuteľnosť. Nárok na bonus má vzniknúť počas piatich bezprostredne po sebe nasledujúcich rokov počnúc mesiacom, v ktorom sa začalo úročenie úveru na bývanie. "Som presvedčený, že to bude jednoduchšie. Priemerná úľava bola v súčasnosti okolo 400 eur. Vychádzali sme z priemerných hodnôt za posledné roky," priblížil minister financií. Vláda sa v stredu (16.8.) zaoberala aj ďalšími novelami z dielne rezortu financií. Zmeny nastanú aj v zákone o správe daní, ktorý reformuje a uvoľňuje daňové tajomstvo. Od budúceho roka tak budú informácie, ktoré doteraz podliehali daňovému tajomstvu, prístupné širšiemu okruhu ľudí. V rámci zvyšovania daňovej transparentnosti bude Finančné riaditeľstvo SR zverejňovať zoznamy daňových subjektov s výškou ich uplatneného nadmerného odpočtu a priznanej vlastnej daňovej povinnosti. Okrem toho bude od budúceho roka finančná správa interne "známkovať" firmy na základe toho, ako si plnia svoje daňové povinnosti. Zodpovední podnikatelia môžu počítať s pozitívnym prístupom zo strany FR SR. Kažimír za dôležitú zmenu označil aj zvýšenie odpočtu nákladov na výskum a vývoj zo súčasných 25 % na 100 % a možnosť zvýšenia tejto základnej sumy odpočtu o ďalších 100 % z upraveného medziročného prírastku výdavkov (nákladov) na výskum a vývoj. Väčšiu podporu má získať aj kúpeľníctvo. Zavádzajú sa stimuly, ktoré by mali prispieť k rozvoju tohto odvetvia na Slovensku. Pracujúci, ktorí počas roka absolvujú kúpeľný pobyt, pričom preukázateľne zaplatia najmenej 50 eur za služby súvisiace s kúpeľnou starostlivosťou, budú mať nárok uplatniť si odpočítateľnú položku od základu dane do výšky 50 eur. "V posledných mesiacoch sme sa kľúčovo sústredili opäť na ďalší diel príbehu boja s daňovými únikmi. Chceme znižovať administratívnu náročnosť pri podnikaní, v neposlednom rade sa venujeme aj špecifickým oblastiam ekonomiky," zhodnotil aktuálny daňový balík Kažimír.


Ženy s vyšším príjmom sa z rodičovskej dovolenky vracajú skôr

Na návrat matky do práce vplýva pozitívne aj pomoc starých rodičov.

BRATISLAVA. Vyšší pracovný príjem, vyššie vzdelanie a dlhšia prax zvyšujú pravdepodobnosť, že sa žena zamestná počas rodičovskej dovolenky, alebo krátko po jej skončení. Vyplýva to z analýzy Inštitút finančnej politiky na ministerstve financií. Ženy s vyšším príjmom zostávajú po pôrode doma v priemere menej ako 16 mesiacov. "Pravdepodobnosť zamestnania týchto matiek počas rodičovskej dovolenky je vyššia o 10 až 50 percentuálnych bodov oproti matkám, ktoré pred pôrodom nepracovali, alebo mali nízky príjem," uvádza sa v tlačovej správe inštitútu. Približne polovica matiek sa zamestnala v sledovanom období počas rodičovskej dovolenky, alebo do jedného roka od jej skončenia.Matky, ktoré mali pred pôrodom v zamestnaní nízky príjem alebo boli pred pôrodom bez práce, trávia na rodičovskej dovolenke priemerne 25 mesiacov. "Zároveň až pre polovicu matiek z tejto skupiny dosahuje dĺžka rodičovskej dovolenky 30 a viac mesiacov," upozorňuje IFP. Z celkového počtu žien - matiek zostáva na rodičovskej dovolenke polovica dlhšie ako 26 mesiacov.Osamelé matky a matky, ktoré naraz porodili viac detí, majú podľa analýzy nižšiu šancu uplatniť sa na trhu práce. Oba faktory predstavujú objektívne prekážky pre zamestnanie. S tým môže súvisieť aj nedostatok kapacít dostupnej starostlivosti o dieťa, teda jaslí, či škôlok. Naopak, možnosť pomoci starých rodičov pri výchove dieťaťa, ako náhrada formálnej starostlivosti, vplýva pozitívne na návrat matky do práce. IFP zároveň zisťoval formou experimentu, či existuje diskriminácia na základe pohlavia v procese prijímania zamestnancov. V rámci experimentu inštitút vytvoril 40 fiktívnych identít uchádzačov o zamestnanie, ktoré zamestnávateľom zaslal ako žiadosti o prácu. Životopisy jednotlivých uchádzačov o rovnakú pozíciu sa líšili iba pohlavím uchádzača. Všetko ostatné bolo pre obe skupiny rovnaké (vzdelanie, predchádzajúce pracovné skúsenosti, ostatné zručnosti a záujmy). "Experiment nepreukázal, že by dochádzalo k systematickej diskriminácii zo strany zamestnávateľov na základe pohlavia," konštatuje IFP.Kým celková miera pozvaní na pohovor bola 31,6 percenta v prípadoch, keď išlo o mužského uchádzača o prácu, ženy boli pozvané na osobný pohovor v 28,7 percenta prípadov. "Aj keď boli muži pozývaní na pohovor vo väčšej miere, tento rozdiel nie je štatisticky významný," zdôrazňuje inštitút. Podobné výsledky boli zistené pri pozvaniach na pohovor v prípade špecifických vekových skupín - 31 ročných žien a 34 ročných žien vracajúcich sa po rodičovskej dovolenke na trh práce.Miera diskriminácie však podľa IFP môže závisieť od typu povolania. Uchádzači sa hlásili o prácu v rámci štyroch rôznych typov povolaní. Výsledky preukázali diskrimináciu v prípade povolania operátor výroby. "Ženy mali v tomto prípade o 20 % nižšiu pravdepodobnosť toho, že by boli pozvané na pohovor v porovnaní s mužmi," dodáva IFP.


Porošenko vyzval Brusel, aby neuznal ruské prezidentské voľby na Kryme

Voľby na území Krymu sú podľa Porošenka nezákonné, flagrantne porušujú medzinárodné právo.

KYJEV. Ukrajinský prezident Petro Porošenko vyzval členské krajiny Európskej únie, aby neuznali výsledky ruských prezidentských volieb na území Krymského polostrova. Prezidentské voľby v Ruskej federácii vrátane Krymu - ukrajinského územia, ktoré Moskva anektovala v roku 2014 - sú naplánované na 18. marca. "Voľby na území Krymu sú nezákonné, flagrantne porušujú medzinárodné právo a sú v rozpore s ukrajinskou legislatívou," povedal Porošenko počas pondelňajšej schôdzky so švédskym ministrom obrany Petrom Hultqvistom, ktorý zavítal do Kyjeva. Ako informovala agentúra Ukrinform, dvojica diskutovala aj o prípadnom rozmiestnení mierovej misie OSN v Donbase, zvýšení obranyschopnosti Ukrajiny a zosilnení sankcií a diplomatického tlaku na Rusko. Peter Hultqvist predtým rokoval s ukrajinským ministrom obrany Stepanom Poltorakom. Na spoločnej tlačovej konferencii Hultqvist vyhlásil, že Švédsko zváži možnosť účasti na mierovej misii OSN v Donbase, ak Bezpečnostná rada OSN schváli príslušné rozhodnutie. Fínsko a Bielorusko už skôr vyjadrili ochotu zapojiť sa do mierovej misie OSN v Donbase, poznamenal Ukrinform. Poltorak na tlačovej konferencii uviedol, že Švédsko je ochotné zapojiť sa aj do medzinárodnej operácie UNIFIER na výcvik ukrajinských vojsk - prebieha vo výcvikovom stredisku Javoriv v západoukrajinskej Ľvovskej oblasti. Hultqvist k tomu dodal, že táto otázka bude prerokovaná s partnermi, najmä so zástupcami Kanady, ktorá sa zúčastňuje na operácii UNIFIER.


Slovan nezvládol šláger. Nepremenil penaltu a s Trnavou prehral

Bratislavský klub v lige nebodoval druhý raz za sebou. V minulom kole neuspel v Žiline.

FORTUNA LIGA 2016/2017 - 18. kolo:  Gól: 21. Tambe ŽK: 36. Soumah, 85. V. Savičevič - 33. Hladík, 39. Janso Rozhodovali: Vlk - Ádám, Bobko Slovan: Krnáč - J. Kotula, Saláta, Vernon De Marco Morlacchi, Burnet (68. Cléber) - V. Savičevič, De Kamps - Schet, Soumah, F. Oršula (79. De Sa) - Priskin Trnava: A. Jakubech - Čögley, Hladík, Greššák, Janso - Martin Tóth, Bello (63. A. Sloboda) - Mikovič (80. Jirka), E. Halilovič, Čonka - Tambe (76. I. Schranz) BRATISLAVA. Hráči ŠK Slovan Bratislava po prehre v Žiline (1:2) neuspeli v druhom ligovom vystúpení za sebou. Doma nestačili na FC Spartak Trnava 0:1 v nedeľňajšom stretnutí osemnásteho kola Fortuna ligy 2016/2017. Jediný gól zápasu strelil v 21. minúte kamerunský útočník Robert Ndip Tambe, ktorý zblízka prekonal brankára Martina Krnáča. Slovanisti mali ideálnu možnosť vyrovnať v 34. minúte, keď po faule Ivana Hladíka nariadil hlavný rozhodca Mário Vlk pokutový kop. Tamás Priskin však zoči-voči Adamovi Jakubechovi zaváhal. Po zmene strán mohli hostia pridať na Pasienkoch aj druhý gól, no Martin Mikovič v 71. minúte trafil iba žrď. Trnava triumfovala v treťom ligovom dueli za sebou a na svojho nedeľňajšieho bratislavského súpera má už len trojbodový odstup.


Diplomatka zo Slovenska na Novom Zélande neplatila nájom, chráni ju imunita

BRATISLAVA. Môže to byť hanebné, ale nič sa s tým nedá robiť. Tak zhodnotil zastupujúci premiér Nového zélandu Winston Peters prípad diplomatky zo Slovenska Evy Tvarožkovej. Za nájom vo Wellingtone podľa majiteľa nehnuteľnosti Matthewa Ryana neplatila a dlží mu 20-tisíc novozélandských dolárov (11,600 eur) vrátane náhrady škôd. Tribunál, ktorý rieši spory nájomcov, v utorok vyhlásil, že Tvarožková nič platiť nemusí, pretože ju chráni diplomatická imunita. Informoval o tom miestny spravodajský portál NZ Herald. Ak by sa to stalo novozélandskému diplomatovi, krajina by zasiahla, dodal Peters. "Áno, šli by sme po tom, urobili by sme to pre našu reputáciu," povedal Peters. Tvarožková nie je zamestnankyňou slovenského ministerstva zahraničných vecí, nepôsobí na zastupiteľskom úrade Slovenskej republiky a je zamestnancom Európskej služby pre vonkajšiu činnosť, reagovalo ministerstvo zahraničných vecí. "Nemáme v tejto veci žiadne kompetencie," povedal hovorca ministerstva Peter Susko. Tvarožková podľa portálu stuff.co.nz mala s Ryanom podpísanú zmluvu na nájom do konca Septembra 2018 za 1500 dolárov týždenne (872 eur). Odišla ale skôr a začala bývať v inej nehnuteľnosti. Ryan ju opísal ako problematickú nájomníčku, ktorá sa neustále sťažovala na podmienky v byte. Napríklad jej prekážalo príliš veľa pavúkov alebo slabý tlak vody. Keď jej raz prišiel po sťažnosti opraviť tepelné čerpadlo v hneve jej povedal, aby sa odsťahovala. Neskôr sa jej podľa vlastných slov prišiel ospravedlniť, ale ona to využila ako zámienku nehnuteľnosť opustiť. Tribunál mu najprv v apríli dal za pravdu, a Tvarožková mala celú žiadanu sumu zaplatiť. Ignoroval však pritom jej diplomatickú imunitu. Európska služba pre vonkajšiu činnosť, kde Tvarožková pracuje, je diplomatická služba Európskej únie. Tvarožková je dodnes zástupkyňou šéfa jej misie na Novom Zélande. Neskôr preto musel tribunál verdikt zmeniť. Delegácia Európskej únie sa pre tamojšie média k prípadu nechcela vyjadrovať odkazujúc na diplomatickú imunitu.


Podpora vedeckých parkov slovenských univerzít z eurofondov pokračuje

Dobudovanie výskumných pracovísk umožní špičkový aplikovaný výskum.

BRATISLAVA. Výskumná agentúra uzavrela zmluvy o poskytnutí nenávratného finančného príspevku so všetkými žiadateľmi v rámci dvoch výziev na projekty univerzitných vedeckých parkov a výskumných centier. Obe výzvy na podporu výskumu, vývoja a inovácií agentúra vyhlásila v októbri minulého roka. Prvá sa týkala menej rozvinutých regiónov, druhá rozvinutejších regiónov. V rámci projektov dobudujú univerzitné vedecké parky a výskumné centrá Univerzity Pavla Jozefa Šafárika v Košiciach, Žilinskej univerzity v Žiline, Technickej univerzity v Košiciach, Univerzity Komenského v Bratislave a Slovenskej technickej univerzity v Bratislave. Agentúru SITA o tom informoval komunikačný odbor ministerstva školstva s tým, že na projekty prerozdelili 23,6 milióna eur.Generálny riaditeľ Výskumnej agentúry Rastislav Beliansky uviedol, že táto fáza nadväzuje na projekty univerzitných vedeckých parkov, ktorých implementáciu naštartovali v predchádzajúcom programovom období prostredníctvom operačného programu Výskum a vývoj. Zámerom výziev je napríklad rozšírenie výskumnej infraštruktúry a kapacít na rozvoj excelentnosti v oblasti výskumu a inovácií. Ako informuje ministerstvo školstva, dobudovanie výskumných pracovísk umožní špičkový aplikovaný výskum. Zároveň tiež vzniknú podmienky pre efektívny prenos poznatkov z akademickej sféry do hospodárskej praxe prostredníctvom transferu technológií. Peniaze na projekty sú z Európskeho fondu regionálneho rozvoja.


Amerika sa baví na kurióznom góle, ľudia sa chytali za hlavu

BRATISLAVA. "Byť dobrý človek je ako byť brankár. Nezáleží, koľko gólov chytíš, ľudia si budú pamätať iba ten, ktorý pustíš," povedal raz španielsky gólman Iker Casillas. A chybu Seana Johnsona si ľudia budú pamätať zrejme ešte dlho. Brankár amerického New York City si v sobotňajšom stretnutí MLS proti Minnesote United dal kuriózneho vlastenca. Prihrávku od spoluhráča si spracoval tak nešťastne, že zamierila rovno do bránky. Domáci vďaka tomu vyhrávali 3:2. Niektorí z fanúšikov Minnesoty boli takí zaskočení, že namiesto radosti sa iba nechápavo pozerali na Johnsona. New York v druhom polčase napokon stihol vyrovnať na konečných 3:3. Celý duel v drese domácej Minnesoty absolvoval slovenský stredopoliar Ján Greguš.


STĹPČEK ANITY RÁCZOVEJMysleli si, že to majú pod kontrolou, no zamilovali sa

Texty z prílohy Sex a vzťahy: Priateľstvo s výhodami.

Hannah dostane správu. Je to fotka. Od Adama. A nie je úplne obyčajná. Je na nej Adam, v Adamovom rúchu. Nie celý, len kúsok, ale zato riadny kus. Riadne intímny. Hannah prepadne panike: Ó, bože! Bože môj! Znamená to, že už sú viac ako len priatelia s benefitmi? Vtom jej opäť pípne mobil. Znova on: Prepáč, to nebolo pre teba. Ó, bože! Bože môj. Až teraz je to panika. A keď ju zahustia zasvätené rady kamarátok, aby tento vzťah okamžite hodila za hlavu, veď ide predsa o sebaúctu, ocitá sa pred Adamovým prahom a začne jachtať kusé vety o tom, že by sa už viac nemali stretávať a že sa cíti trápne, keď dostáva obrázky penisu, ktorý má potešiť inú ženu. Hlavne, ak sa odosielateľ ani len neobťažuje vysvetliť jej to. Ona ho totiž nechala myslieť si, že nemusí. Vie to. „Čo vlastne odo mňa chceš?“ nechápe Adam. „Nič. Ja som od teba predsa nikdy nič nechcela,“ rozbieha sa Hannah. „Rešpektujem tvoje právo vídať sa a spávať s kým chceš. A ani neviem, či vlastne chcem mať priateľa.“ „A čo by si chcela?“ vyprskne Adam. „Chcem, niekoho, kto chce byť stále so mnou, som preňho najlepšia na svete a má sex len so mnou. Cítim sa hlúpo, že zniem ako dievča, čo chce chodiť na brunch, chce, aby si s ňou behal po nákupoch a aby si sa stretával s jej priateľmi. Lebo to fakt nechcem. Ale tiež sa nechcem deliť o sexuálneho partnera s dievčaťom, ktoré chce od muža fotku jeho prirodzenia. Ja vlastne vôbec nestojím o fotku tvojho prirodzenia, pretože bývam kúsok od teba a ak mi ho chceš ukázať, daj mi vedieť a ja prídem a pozriem sa naň. Viem, že to nepochopíš a že sa nezmeníš. Tak som to vyriešila za teba a mrzí ma, že som na to neprišla skôr, takže teraz si určite myslíš, že som ešte hlúpejšia, než si si myslel. Ale považuj to za dôkaz svojho šarmu, možno to nevieš, ale si veľmi šarmantný,“ bľaboce. Keď sa priznáva, že mu to hovorí preto, lebo jej na ňom záleží a práve to nechce, trasie sa je hlas. Mohol by to byť koniec scénky, ale autorka seriálu Girls Lena Dunham vie, že v týchto situáciách opona nepadá, naopak, roztvára sa. Niekedy do nej treba priam kopnúť. A presne to robí, keď píše o modernom randení, o vzťahoch, ktoré nás nútia objaviť, kým vlastne sme a čo chceme. Kritici označili jej televízny počin za Sex v meste pre mladších a chudobnejších, rozhodne však nejde o žiadne jalové tliachanie o romantike pri sviečkach. Navyše, práve v tomto seriáli odpálil svoju kariéru Adam Driver, ktorý dnes patrí medzi najvyššiu ligu novej generácie hollywoodskych hercov. Nebyť jeho kamarátky Leny Dunham, kamera by ho nikdy nepobozkala. Tomu hovorím priateľstvo s benefitmi.


Bratislavčania nechcú platiť za parkovanie bez protihodnoty

Zhruba 150 obyvateľov Bratislavy v pondelok večer diskutovalo s primátorom mesta Ivom Nesrovnalom o novom návrhu parkovacej politiky. Poslanci budú o ňom namiesto stredy 16. novembra hlasovať až v decembri.

BRATISLAVA. Najprv postavte záchytné parkoviská, vybudujte cyklotrasy, zlepšite verejnú dopravu a až potom vyháňajte ľudí z áut. To bol hlavný odkaz primátorovi Bratislavy Ivovi Nesrovnalovi od zhruba 150 ľudí, ktorí sa zúčastnili v pondelok večer na verejnej diskusii o parkovaní. Ten totiž plánuje predložiť mestským poslancom na hlasovanie nový návrh parkovacej politiky. „Cieľom je upratať ulice od áut, zvýhodniť Bratislavčanov od ľudí, ktorí nemajú v meste trvalý pobyt, a podpora alternatívnych druhov dopravy," povedal Nesrovnal. Nový návrh parkovacej politiky hovorí o tom, že magistrát by mal iba zastrešovať rámce pravidiel, ktoré by boli spoločné pre všetky mestské časti. Tie si však môžu pravidlá, a teda napríklad ceny parkovacích kariet či správcu systému, určiť samy na základe vlastných potrieb. Mestské časti sa nemusia pripojiť do parkovacej politiky naraz, ale postupne, ako im to bude vyhovovať. Z výnosom dostanú 75 percent, do mestskej kasy pôjde zvyšných 25 percent. Rezidenti, a teda tí, ktorí majú v meste trvalý pobyt, by podľa Nesrovnalovho návrhu mali platiť za prvé auto v domácnosti od 20 do 100 eur ročne. Ľudia bez trvalého pobytu v Bratislave - abonenti, od 100 do 5000 eur ročne. Mesto totiž chce, aby sa čo najviac ľudí, ktorí bývajú v meste iba v podnájmoch a trvalý pobyt majú mimo Bratislavy, prihlásili v hlavnom meste trvalý pobyt a platili mestské dane. Odhaduje sa totiž, že spolu s približne 50-tisíc ľuďmi, ktorí vypadli pri štatistickom sčítaní obyvateľov mesta, práve nerezidenti oberajú mestskú kasu o osem miliónov eur ročne. Mnohí Bratislavčania však nesúhlasia s tým, že by mali platiť za niečo, čo mali doteraz zadarmo. „Treba začať  záchytnými parkoviskami, a nie hneď spoplatňovať parkovanie," tvrdí Ružinovčanka Jana Jelenčiaková, ktorá si na verejnej diskusii vyslúžila potlesk. Ľuďom tiež prekáža, že mesto nemá pasportizáciu áut s bratislavskými a mimobratislavskými značkami, a teda to, že im nevie povedať, koľko miest sa zavedením parkovacej politiky uvoľní. „Rozosievate nenávisť medzi Bratislavčanov a Mimobratislavčanov, likvidujete vlastných obyvateľov a ukazujete nám verejné výpalníctvo," povedal Ján Ďurča z Nového Mesta. Primátor Nesrovnal však tvrdí, že nový návrh parkovacej politiky vzišiel z dvojročnej diskusie a so statickou dopravou treba niečo spraviť. „Musíme konečne konať. Ide o prvý krok, no ďalej môžeme vylepšovať celý systém," uviedol Nesrovnal. Bratislava je totiž posledným krajským mestom na Slovensku a jedným z posledných hlavných európskych miest, v ktorom chýbajú jednotné pravidlá parkovania. „Keď sa schváli parkovacia politika, nebude garancia miesta pre všetkých vodičov na území Bratislavy. Ide totiž o reguláciu, a nie hromadné budovanie garáží," povedal šéf dopravnej komisie magistrátu Jozef Uhler. K novému návrhu parkovacej politiky prišlo na magistrát od ľudí i odborníkov mnoho podnetov. Tie teraz pracovníci vyhodnocujú. Keďže ide o takmer sto pripomienok, mesto ich stihne prediskutovať podľa Uhlera zrejme do konca budúceho týždňa. To znamená, že Nesrovnal mestským poslancom nepredloží návrh parkovacej politiky na hlasovanie na mestskom zastupiteľstve v stredu 16. novembra, ako plánoval, ale až na decembrovom rokovaní. „Návrh nebude predložený mestskému zastupiteľstvu v stredu, budeme to riešiť najskôr 8. decembra. Prišlo nám totiž viac pripomienok, ktoré chceme zapracovať, a bude nám to trvať dlhšie, pretože to chceme robiť poriadne a chceme všetky pripomienky riešiť do hĺbky, aby sme každému občanovi, ktorý dal vecnú pripomienku, vyhoveli," povedal Uhler. „Mesto by malo parkovaciu politiku dotiahnuť do detailov, aby sa s ňou mestské časti netrápili a aby občania do detailov vedeli, ako to má fungovať a aké sú vôbec možnosti,“ uviedol dopravný analytik Jozef Drahovský.


Pri útoku militantov na Sinaji zahynulo šesť egyptských policajtov

Militanti zaútočili v utorok neskoro večer na tri kontrolné stanovištia.

KÁHIRA. Militanti v nepokojnej severnej časti Sinajského polostrova zaútočili v utorok neskoro večer na tri kontrolné stanovištia polície, pričom najmenej šiestich policajtov usmrtili a ďalších ôsmich zranili. Informovali o tom nemenovaní predstavitelia egyptských bezpečnostných zložiek, na ktorých sa odvoláva tlačová agentúra AP. Pri násilných zrážkach podľa nich prišli o život i najmenej štyria militanti vrátane samovražedného útočníka, ktorý odpálil výbušninu na jednom z kontrolných stanovíšť v pobrežnom meste Aríš. K utorkovým útokom sa zatiaľ neprihlásila žiadna skupina, podľa AP však niesli znaky teroristickej organizácie Islamský štát. Bezpečnostné sily v Egypte dlhodobo bojujú proti militantným islamistom, ktorých aktivita nabrala na sile po zosadení islamistického prezidenta Muhammada Mursího v roku 2013. Islamisti podnikajú útoky predovšetkým na príslušníkov bezpečnostných zložiek, príslušníkov tamojšej kresťanskej menšiny a zriedka na turistov. Vlani vo februári spustil egyptský prezident Abdal Fattáh Sísí rozsiahlu operáciu zameranú proti islamským militantom na Sinajskom polostrove.


Severozápad Austrálie zasiahlo zemetrasenie s magnitúdom 6,6

Zemetrasenie zasiahlo oblasť ležiacu 230 kilometrov západne od plážového rezortu Broome.

SYDNEY. Silné zemetrasenie s magnitúdou 6,6 zasiahlo v nedeľu severozápad Austrálie. S odvolaním sa na americkú geologickú službu USGS o tom informovala agentúra AFP. Zemetrasenie zasiahlo oblasť ležiacu 230 kilometrov západne od plážového rezortu Broome v štáte Západná Austrália. Podľa informácií USGS však nebola vydaná pohotovosť pre riziko vzniku ničivých vĺn cunami. Zemetrasenie si podľa prvých odhadov USGS pravdepodobne nevyžiadalo obete na životoch a nespôsobilo ani väčšie škody. Otrasy bolo podľa vládnej agentúry Geoscience Australia, ktorá namerala magnitúdu 6,5, cítiť v turistami obľúbenom meste Broome, ako i v meste Port Hedland - najväčšom austrálskom nákladnom prístave.


Mercedes Benz odhaľuje stopy, po ktorých treba ísť

Hra Pétera Esterházyho je pre SND pokušením, o ktoré si  koledovalo. Mala by ukázať, o čo v stredoeurópskom priestore naozaj ide

Situácia v maďarskej kultúre je z roka na rok vyhrotenejšia, podpisuje sa na tom vláda Viktora Orbána, ktorá ničí nezávislých umelcov a kupuje si ľudí a moc v štátnych inštitúciách. Kto sa ohradí, ten to má spočítané. Pocítil to pred časom aj maďarský spisovateľ Péter Esterházy, ktorého hru Ja som Ty pod týmto tlakom stiahli z divadelného repertoáru. O to silnejší mohol byť motív Slovenského národného divadla osloviť ho na spoluprácu. Okrem toho tu môže byť kopa ďalších dôvodov: patrí medzi najuznávanejších európskych spisovateľov, jeho šľachtický rod zanechal stopy aj na území dnešného Slovenska, stretnúť ho a viesť s ním diskusiu je určujúci zážitok. Keď ho SND vyzvalo, aby preň napísal hru, došlo k dohode, z ktorej napokon vzišlo dielo Mercedes Benz. Žeby odkaz na známu pieseň Janis Joplin? Áno, aj. A prečo nie aj na exkluzívnu automobilovú značku, veď je jednou z najväčších fenoménov svojej doby. Nehovoriac o tom, že sa zrodila v Nemecku, v regióne, ktorý Esterházyho dielo presadzuje a má naň byť ďalej zvedavé. Divadelná hra vychádza z najväčšieho autorovho románu Harmonia Caelestis, známeho aj v slovenskom preklade. O to bolestnejšie je, že autor sa svetovej premiéry jej inscenácie v Bratislave nedožil, zomrel v júli minulého roka po ťažkej chorobe. Do jej písania vložil všetko, čo ho robí jedinečným autorom – vlastný charakter, osud svojej rodiny, podstatu fungovania vyššej spoločnosti, cenu pôvodu, priamo zasahujúceho do histórie Rakúsko-Uhorska, vzťah otca a syna aj problém mravnosti a ľudskosti, medzi ktorými je občas hranica veľmi tenká a súboju diabla s bohom sa nedá vyhnúť. To všetko uňho ide ruka v ruka s vysoko premyslenou textovou hrou a citom pre vzácny vtip, neobmedzený lokálom, a predsa jadrný. Hra Pétera Esterházyho je pre SND pokušením, o ktoré si koledovalo. Sobotná premiéra by mala ukázať, o čo v stredoeurópskom priestore naozaj ide.


Na Malte zatkli v súvislosti s vraždou novinárky desať osôb

Policajné operácie pokračujú vo viacerých oblastiach.

VALLETTA. Polícia na Malte zatkla v pondelok desať osôb v súvislosti s vraždou novinárky Daphne Caruanovej Galiziovej. V prípade všetkých išlo o občanov Malty. Premiér Joseph Muscat novinárom povedal, že operácie pokračujú v meste Marsa a v oblastiach Bugibba a Zebbug. Zapojená je do nich polícia, vojaci i hliadkovací čln. Maltská vláda predtým ponúkla odmenu jeden milión eur a plnú ochranu za informácie, ktoré povedú k dolapeniu a stíhaniu vrahov novinárky. Do vyšetrovania sa zapojili medzinárodní experti vrátane agentov FBI. Muscat uviedol, že niektorí zo zadržaných boli už polícii známi, zatiaľ čo iní mali záznamy v registri trestov.Caruanová Galiziová bola tvrdou kritičkou vlády a korupcie v krajine. Prispela aj k predčasným voľbám na Malte po tom, ako zverejnila informácie spájajúce Muscata a jeho manželku s kauzou Panama Papers. Zomrela 16. októbra pri výbuchu svojho auta. Jej vražda vyvolala na Malte i v celej Európskej únii pohoršenie a odsúdenie.


Stavjaňa definitívne opúšťa Nitru. Získal s ňou sedem medailí

NITRA. Vedenie tipsportligového klubu HK Nitra potvrdilo odchod trénera Antonína Stavjaňu. Skúsený kormidelník mieri do najvyššej českej súťaže, v ktorej povedie hokejistov Zlína. Oba kluby o tom informovali na oficiálnych stránkach. Stavjaňa pôsobil v Nitre v troch obdobiach trénerskej kariéry. Mužstvo spod Zobora viedol celkovo v siedmich sezónach a v každej z nich získal medailu. Nitra pod jeho vedením dvakrát vyhrala základnú časť a v roku 2016 ju doviedol k historickému titulu. Okrem jednej zlatej medaily získal v Nitre aj dve strieborné a štyri bronzové. Hoci mal s klubom zmluvu aj pre sezónu 2019/2020, napokon sa vráti do rodného Zlína. "Napriek platnej zmluve sme trénerovi nebránili odísť. Dostal ponuku z rodného mesta a určite ide aj o posun v jeho kariére. Za odvedenú prácu mu ďakujeme a prajeme veľa šťastia v novom pôsobisku," uviedol prezident HK Nitra Miroslav Kováčik pre klubovú stránku. Príchod 56-ročného trénera už potvrdil aj klub PSG Berani Zlín. "Antonín Stavjaňa je premýšľavý a skúsený tréner s množstvom úspechov. Jeho predstava o tom ako hrať hokej, sa nelíši od našej súčasnej filozofie. Znamená to veľký pohyb, aktívne napádanie a nedať súperovi priestor. Dohodli sme sa na zmluve na dve sezóny do 30. apríla 2021," povedal generálny manažér zlínskeho klubu Martin Hosták pre klubovú stránku.


Český Terezín sa pred 75 rokmi zmenil na zberný tábor pre Židov

Getom prešlo celkove až 155.000 Židov z Protektorátu, ale aj z iných krajín Európy, z ktorých viac ako 118.000 zomrelo.

TEREZÍN, BRATISLAVA. České mesto Terezín sa pred 75 rokmi začalo na základe rozkazu zastupujúceho ríšskeho protektora Reinharda Heydricha meniť na geto pre Židov. Terezín bol založený na konci 18. storočia ako baroková pevnosť a bol pomenovaný na počesť cisárovnej Márie Terézie. Pevnosť sa delí na dve časti - Veľkú pevnosť a Malú pevnosť. Počas okupácie Čiech a Moravy nacistickou Treťou ríšou bolo v júni 1940 zriadené v Malej pevnosti väzenie tajnej štátnej polície (Gestapo). V októbri 1941, krátko po nástupe do funkcie v Prahe, zastupujúci ríšsky protektor Heydrich rozhodol, že v Terezíne bude zriadený zberný tábor pre Židov z Protektorátu Čechy a Morava. Hrozné poslanie Terezína sa začalo napĺňať 16. februára 1942. Mesto Terezín bolo úradne rozpustené a stalo sa uzavretým židovským sídliskom. Týmto getom prešlo celkove až 155.000 Židov z Protektorátu, ale aj z iných krajín Európy, z ktorých viac ako 118.000 zomrelo. Prvý transport do Terezína prišiel z Prahy 24. novembra 1941. Bolo v ňom 342 mladých mužov, ktorých úlohou bolo pripraviť objekty v meste pre ďalšie transporty Židov. Tie začali do vznikajúceho geta prúdiť už 30. novembra 1941. Na konferencii v nemeckom Wannsee v januári 1942 nacisti rozhodli, že do Terezína budú deportovaní najmä starí Židia aj z ďalších krajín Európy. Cieľom polovice transportov vypravených z tohto geta bol koncentračný tábor Auschwitz-Birkenau v Poľsku. Oslobodenia sa dočkalo 3800 ľudí. Getu v Terezíne velila nacistická "komandatúra", ktorá odovzdávala príkazy Židovskej rade starších, starajúcej sa o vnútorný chod tábora. S ťažkosťami sa podarilo aspoň čiastočne zorganizovať zdravotnú a sociálnu starostlivosť, vyučovanie či bohoslužby. Kultúrna činnosť v gete, čiastočne tajná, dodnes predstavuje fenomén, ktorý nemá obdobu. Možnosť "samosprávy", ako aj fakt, že Terezín nebol vyhladzovacím táborom, však nacisti využili hlavne koncom vojny pri svojej propagande. "Povedzme, že náš úžas bol obrovský, keď sme v gete našli mesto, ktoré žije takmer normálnym životom. Toto židovské mesto je skutočne udivujúce". Tieto slová boli časťou pochvalnej správy delegáta Červeného kríža (ČK) Mauricea Rossela po prehliadke Terezína v júni 1944. Jej vrcholom bolo uvedenie opery Brundibár skladateľa Hansa Krásu, ktorú najviac preslávilo naštudovanie s väznenými deťmi po jeho deportácii do Terezína. Brundibár sa v gete hral viac než päťdesiatkrát, po väčšine týchto detí však zostali len smutné kresby a básničky. Vtedy jedenásťročná Anna Hanušová neskôr spomínala: "Na všetko skočili (ČK) a nepochopili ani text, ktorý znel v jednej kaviarni: Pre teba som sa urobila peknou". Takto Terezín prezentoval aj nacistický propagandistický film z roku 1944. Začiatkom mája 1945 prevzal správu nad táborom ČK, dňa 8. mája 1945 ho ako posledný koncentračný tábor oslobodili sovietske vojská. Ľudia tu umierali ešte do polovice mája, pretože väzni z iných táborov sem priniesli týfus. Terezínskym getom prešli napríklad spisovatelia Karel Poláček, Arnošt Lustig či Ivan Klíma, dirigent Karel Ančerl, režisér Dušan Klein, filozof Karel Kosík, politik Egon Lánský, herec Zdeněk Ornestom alebo rabín Richard Feder. Narodil sa tu slovenský politológ Fedor Gál.


Zatykač na Puigdemonta posúdi Brusel, rozhodovať bude za zatvorenými dverami

Katalánsky expremiér a jeho bývalí ministri chcú právne spochybniť európsky zatykač vydaný Madridom.

BRUSEL. Obhajca zosadeného katalánskeho premiéra Carlesa Puigdemonta, ktorý v piatok predstúpil pred súd v Bruseli, uviedol, že súdne pojednávanie týkajúce sa jeho klienta, ako aj štyroch ministrov, bolo odložené na 4. decembra. Belgické médiá informovali, že katalánsky expremiér a jeho štyria bývalí kolegovia sa dostavili na súd krátko pred 14.00 h miestneho času. Súd za zatvorenými dverami posudzoval európsky zatykač vydaný španielskymi orgánmi na Puigdemonta a jeho exministrov, pričom cieľom obhajoby bolo tento zatykač spochybniť. Puigdemontov obhajca Paul Bekaert v krátkom vyhlásení pre médiá zdôraznil, že bruselský prvostupňový súd po vyše hodinovom pojednávaní neprijal žiadne rozhodnutie a prípad bude opätovne pojednávaný začiatkom budúceho mesiaca. Súd ako termín stanovil dátum 4. decembra. Bekaert spresnil, že prokurátor požiadal o vykonanie žiadosti o vydanie uvedených piatich osôb do Španielska, avšak obhajoba podľa očakávania zakročila a "dnes nedošlo k žiadnemu rozhodnutiu". Puigdemont a jeho štyria ministri utiekli do Belgicka začiatkom novembra, aby sa vyhli španielskym súdom. Španielska justícia ich obvinila z rebélie, rozvratu, neposlušnosti voči úradom a tiež zo zneužívania verejných prostriedkov. Bruselský súd katalánskych politikov 5. novembra po niekoľkohodinovom zadržaní prepustil na slobodu pod podmienkou, že nemôžu opustiť krajinu a budú kedykoľvek k dispozícii súdom a polícii a ponechal im slobodu mediálneho a politického vystupovania.  Belgická televízia RTBF pripomenula, že obhajoba katalánskych politikov sa rozhodla hrať kartou politického procesu s cieľom napadnúť zatýkacie rozkazy. Podľa RTBF súd v piatok nemusí o ničom rozhodnúť a môže to byť ba začiatok zdĺhavého právneho konania s využitím práva na odvolanie na všetkých stupňoch, s úmyslom, aby sa Puigdemont mohol naplno zapojiť do predvolebnej kampane pred predčasnými regionálnymi voľbami v Katalánsku, ktoré sa budú konať 21. decembra.


USA obžalovali štyroch čínskych občanov za obchádzanie sankcií voči Severnej Kórei

Všetci sú obžalovaní z využívania vyše 20 krycích spoločností na zastretie protizákonného obchodovania s KĽDR.

NEW YORK. Štyroch čínskych občanov a čínsku spoločnosť obžalovali v USA z obchádzania amerických sankcií voči Severnej Kórei (KĽDR). V utorok to oznámilo americké ministerstvo spravodlivosti. Obžaloba sa týka spoločnosti Dandong Hongxiang Industrial Development (DHID), jej majiteľa Ma Siao-chunga a troch vedúcich pracovníkov firmy. Všetci sú obžalovaní z využívania vyše 20 krycích spoločností na zastretie protizákonného obchodovania so Severnou Kóreou, uvádza sa v oznámení ministerstva spravodlivosti. DHID pred augustom 2009 otvorene pracovala v záujme spoločnosti Kwangson Banking Corporation (KKBC) sídliacej v Severnej Kórei, ale tú vtedy vláda Spojených štátov sankcionovala za jej prepojenie s jadrovým programom Pchjongjangu. Po tom, čo bola KKBC zaradená do sankčného zoznamu, Ma údajne tajne s troma vedúcimi pracovníkmi založili krycie spoločnosti v offshorových lokalitách - napríklad v Hongkongu, na Seychelách a Britských Panenských ostrovoch, a v rokoch 2009 až 2015 robili transakcie v amerických dolároch. V obžalobe sa uvádza, že štyrom čínskym štátnym príslušníkom hrozia desaťročia vo väzení a pokuty vo výške viac ako milión dolárov - ale nič nenaznačuje, že niektorý z nich má bydlisko či sídlo v Spojených štátoch. Nie je preto pravdepodobné, že budú postavení pred súdom.


Turecko vyzvalo izraelského konzula, aby opustil krajinu

Ešte v utorok si izraelské ministerstvo zahraničných vecí predvolalo tureckého generálneho konzula v Jeruzaleme.

ANKARA. Turecké ministerstvo zahraničných vecí vyzvalo v stredu izraelskému generálnemu konzulovi v Istanbule, aby na neurčitý čas opustil krajinu. Informovala o tom agentúra Anadolu. Podľa jej diplomatických zdrojov musí izraelský konzul Josef Levi Sfari opustiť Turecko v dôsledku násilností na hranici medzi Izraelom a palestínskym pásmom Gazy, kde vojaci židovského štátu usmrtili v uplynulých dňoch desiatky Palestínčanov. Ešte v utorok si izraelské ministerstvo zahraničných vecí predvolalo tureckého generálneho konzula v Jeruzaleme Gürcana (vysl. gürdžana) Turkogla a vyzvalo ho, aby na neurčitý čas opustil krajinu, a to s ohľadom na najnovší vývoj bilaterálnych vzťahov medzi Jeruzalemom a Ankarou. Turecký rezort diplomacie si v utorok predvolal izraelského veľvyslanca Ejtana Naeha a požiadal ho o odchod z krajiny na neurčitý čas. Tlmočil mu protest proti použitiu sily voči palestínskym demonštrantom a vyjadril nesúhlas s presťahovaním veľvyslanectva USA do Jeruzalema, informovala Anadolu s odvolaním sa na diplomatické zdroje. Turecko okrem toho povolalo na konzultácie svojich veľvyslancov pôsobiacich vo Washingtone a v Tel Avive. Podľa Anadolu najmenej 61 Palestínčanov zahynulo a tisíce ďalších utrpeli zranenia od pondelňajších zásahoch izraelských síl na hraniciach medzi Izraelom a pásmom Gazy. Palestínski Arabi tam okrem iného protestovali proti otvoreniu amerického veľvyslanectva v Jeruzaleme. Palestínske radikálne hnutie Hamas už od konca marca organizuje masové protesty pri hraniciach pásma Gazy s Izraelom. Jeho cieľom je ukončenie blokády pásma Gazy a umožnenie návratu palestínskych utečencov a ich potomkov na územie Izraela. Izrael obvinenia z neprimeraných zákrokov voči demonštrantom odmieta a tvrdí, že pod pláštikom protestov sa pokúšajú prelomiť izraelské hranice militanti z Hamasu. Izraelskí vojaci údajne strieľajú len na hlavných podnecovateľov nepokojov, čo sú podľa Izraela spravidla členovia militantných skupín.


Japonská zásobovacia kozmická loď odštartovala k vesmírnej stanici ISS

Štart rakety bol pôvodne naplánovaný na 10. septembra.

MYS CANAVERAL. Japonská bezpilotná zásobovacia kozmická loď Kounotori 8 (v preklade biely bocian) odštartovala v utorok z kozmodrómu na ostrove Tanegašima k Medzinárodnej vesmírnej stanici (ISS) s nákladom štyroch ton zásob vrátane nových batérií. Do vesmíru ju vyniesla nosná raketa H-2B vyvinutá spoločnosťou Mitsubishi Heavy Industries (MHI), informovala agentúra AP a stránka Space.com. Štart rakety známej aj pod označením HTV-8 bol pôvodne naplánovaný na 10. septembra. Museli ho však odvolať z dôvodu požiaru na štartovacej rampe. Japonské úrady za príčinu požiaru označili problémy so statickou elektrinou a raketovým palivom. Kozmická loď by mala k ISS doraziť v sobotu. Astronauti podľa AP do konca tohto roka počas výstupu do voľného vesmíru namontujú na ISS šesť nových lítiovo-iónových batérií. Okrem Japonska vykonávajú pravidelné zásobovacie lety aj Rusko a USA.


Katalánskeho expremiéra Puigdemonta zadržali v Nemecku

Politika zatkli, keď prekročil hranicu z Dánska.

BERLÍN. Bývalého katalánskeho premiéra Carlesa Puigdemonta odviedli v nedeľu do väzby v nemeckom meste Neumünster po tom, ako ho na základe európskeho zatykača zadržali, keď vstupoval z Dánska na územie Nemecka. Informovali o tom tlačové agentúry DPA a AP. Španielsko oznámilo, že na organizovaní zatknutia Puigdemonta spolupracovala španielska tajná služba a polícia s nemeckou políciou. V pondelok sa Puigdemont predstaví pred súd, ktorý rozhodne o jeho ďalšom osude. Fotografie agentúry DPA zachytávali v nedeľu popoludní príchod dodávky s tmavými sklami do väznice, vo vozidle sa mal podľa dostupných správ nachádzať Puigdemont. Neumünster sa nachádza v severonemeckej spolkovej krajine Šlezvicko-Holštajnsko. Polícia Šlezvicka-Holštajnska uviedla, že dopravná polícia zatkla Puigdemonta o 11.19 h neďaleko diaľnice A7, ktorá vedie z Dánska do Nemecka. Právnik zadržaného vyhlásil, že Puigdemont bol v čase zatknutia na ceste z návštevy Fínska späť do Belgicka, kde žije už niekoľko mesiacov v exile, teda od úteku zo Španielska. Z tejto krajiny musel utiecť po vlaňajšom októbrovom neúspešnom pokuse svojej regionálnej vlády o vyhlásenie nezávislosti Katalánska od Španielska. Zástupca prokurátora Ralph Döpper v meste Schleswig, ktoré sa nachádza 60 kilometrov južne od Neumünsteru, povedal, že nemecký súd pravdepodobne do pondelka rozhodne, či Puigdemont zostane do väzbe, až kým nebude známe, či ho vydajú do Španielska. Španielsky Najvyšší súd v Madride rozhodol v piatok o opätovnom vydaní európskeho zatýkacieho rozkazu na Puigdemonta a piatich ďalších katalánskych politikov, ktorí sa zdržiavajú v zahraničí. Puigdemont navštívil v uplynulých dňoch Fínsko, kde sa zúčastnil na stretnutiach v parlamente a vystúpil na Helsinskej univerzite. Tamojšie orgány ho však nezatkli a mohol tak odcestovať naspäť do Belgicka. Podľa fínskeho poslanca a svojho spojenca Mikka Kärnäho opustil Fínsko ešte v piatok. V prípade, že by sa Puigdemont vrátil do Španielska, hrozilo by mu 25-ročné väzenie za trestné činy, ktorých sa mal dopustiť svojím podielom na organizovaní vlaňajšieho referenda o osamostatnení Katalánska.


Vyše sto ľudí uviazlo na letisku v Nemecku, ich pilot bol opitý

Zamestnanec letiska si všimol, že druhý pilot kráčal neisto a bol z neho cítiť alkohol.

BERLÍN. Vyše sto cestujúcich uviazlo na letisku v nemeckom Stuttgarte po tom, ako zamestnanci letiska informovali príslušné úrady, že kopilot, ktorý mal s nimi odletieť do Lisabonu je opitý. Letecká spoločnosť TAP Air Portugal sa v sobotu za situáciu ospravedlnila, píše agentúra AP. Krátko pred tým, ako malo v piatok v noci lietadlo so 106 cestujúcimi na palube vzlietnuť, si zamestnanec letiska všimol, že druhý pilot kráčal neisto a bol z neho cítiť alkohol. Oznámili to príslušným letiskovým úradom, ktoré sa rozhodli prerušiť prípravy na odlet. Štyridsaťročného pilota následne zadržala polícia a stanovila kauciu vo výške desaťtisíc eur, spresnila agentúra DPA. Cestujúci si však na svoj let do Lisabonu budú musieť počkať zrejme až do pondelka, pretože "to je momentálne najbližší deň", kedy odlieta lietadlo s voľnými letenkami, napísala TAP Air Portugal na Twitteri.


Deportácie a verejnoprospešné práce. Bavori schválili novú azylovú politiku

Podľa slov krajinského lídra ide o opatrenia, ktorých zmyslom je posilnenie právneho štátu a dôvery občanov.

MNÍCHOV. Bavorská krajinská vláda schválila nové princípy azylovej politiky, v rámci ktorých počíta s deportáciami odmietnutých žiadateľov o azyl príslušníkmi krajinskej polície s využitím charterových letov, poskytovaním služieb namiesto finančných prostriedkov a umožnením verejnoprospešných prác žiadateľom o azyl. Ako zdôraznil krajinský premiér Markus Söder, bavorský tzv. azylový plán je jasným signálom komplexnej koncepcie v jednej z najdôležitejších tém aktuálnej politiky. "Chceme ukázať občanom Bavorska, že to berieme vážne a že o tom aj rozhodujeme," citoval jeho slová Bavorský rozhlas (BR). Söder zároveň zdôraznil, že sú teraz vytvorené predpoklady na plynulejšie ukončenie procesov v danej oblasti. To je v záujme zainteresovaných i obyvateľstva, dodal. Podľa Söderových slov ide o opatrenia, ktorých zmyslom je posilnenie právneho štátu a dôvery občanov. V prípade utečeneckej politiky ide podľa bavorského krajinského premiéra aj o demokraciu v Nemecku a v Európe. Söder poukázal na nové vlády v Taliansku a v Španielsku a kritizoval sociálnych demokratov z SPD za nejasné postoje k tejto problematike.


Bratislava sprístupnila verejnosti otvorené dáta cez nový portál

Dáta poskytli policajti, vodári či dopravný podnik.

BRATISLAVA. Mesto Bratislava spustilo "open data" portál. Verejnosti v ňom sprístupnilo otvorené dáta. Momentálne je tu k dispozícii viac ako 370 datasetov s 522 dátovými zdrojmi, ktoré pochádzajú z magistrátu, mestských organizácií, ale aj zo stránok Štatistického úradu Slovenskej republiky, Ústredia práce, sociálnych vecí a rodiny, Ministerstva vnútra Slovenskej republiky či iných orgánov verejnej moci. TASR o tom informoval hovorca Bratislavy Peter Bubla. V rámci bratislavských mestských organizácií sa do zverejňovania zapojili napríklad mestská polícia, Bratislava Tourist Board, Bratislavská vodárenská spoločnosť, Dopravný podnik Bratislava či Mestské lesy. "Princíp otvorených dát je jednoduchý, zverejnime dáta v strojovo čitateľnom a spracovateľnom formáte a nechajme ľudí, firmy, občianske združenia nech z nich vyťažia maximum informácií. K najzaujímavejším poskytnutým dátam určite patria dáta od mestskej polície, ktoré obsahujú priestupky lokalizované až na ulicu. Ich kombináciou a vizualizáciou s poskytnutou vrstvou z pilotnej pocitovej mapy môžu byť spracované zaujímavé informácie," priblížil Bubla. Pre tvorcov inovatívnych aplikácií môžu poslúžiť priestorové dáta o cestách, námestiach, chodníkoch či budovách, prípadne o električkových alebo trolejbusových tratiach v Bratislave. Ich kombinácia s dátami z registra adries alebo vrstvou zobrazujúcu stromy či obyvateľov v základných sídelných jednotkách môže podľa magistrátu pomôcť verejnosti zreálniť informácie o tom, kde je ako hustá zástavba, koľko ľudí tam má trvalý pobyt a aká je tam cestná či chodníková vybavenosť. "Občania a návštevníci Bratislavy môžu v centre mesta využívať bezplatne wi-fi pripojenie na internet. Koľko je užívateľov tejto služby, koľkí sú noví a koľkí sa k jej používaniu vracajú, v akých lokalitách, aká je dĺžka ich pripojenia či aký prehliadač používajú, je tiež súčasťou open data portálu," podotkol Bubla. Bratislava sa podľa neho týmto stáva vzorom aj pre iné samosprávy v oblasti otvorených dát. Hlavné mesto chystá aj podrobnejšie dáta o financovaní Bratislavy, územnom plánovaní, odpadovej politike. Z útvaru bratislavskej hlavnej architektky taktiež dáta zverejňujúce informácie o hodnotení vplyvov extrémnych horúčav a intenzívnych zrážok ako najčastejších prejavov zmeny klímy. Portál je dostupný na opendata.bratislava.sk.


Ministerstvo chce cez dotácie podporiť rozvoj cyklistickej dopravy

Na Slovensku podľa ministerstva dopravy chýba základná sieť cyklistických trás.

BRATISLAVA. Ministerstvo dopravy a výstavby (MDV) chce prostredníctvom dotácií z rozpočtovej kapitoly rezortu podporiť rozvoj cyklistickej dopravy a cykloturistiky. Počíta s tým návrh zákona, ktorý predložilo ministerstvo do medzirezortného pripomienkového konania na legislatívno-právny portál Slov-lex. Návrh zákona o poskytovaní dotácií v pôsobnosti ministerstva dopravy na podporu rozvoja cyklistickej dopravy a cykloturistiky chce podporiť túto formu dopravy poskytnutím dotácií. "Dotáciu bude možné poskytnúť na vypracovanie projektovej dokumentácie na účel rekonštrukcie, modernizácie a výstavby cyklistickej komunikácie, vypracovanie projektovej dokumentácie pre účely dopravného značenia cyklistickej komunikácie, vybudovanie doplnkovej cyklistickej infraštruktúry, rekonštrukciu, modernizáciu a výstavbu cyklistickej infraštruktúry a realizáciu, obnovu a údržbu dopravného a cykloturistického značenia cyklistickej komunikácie a cyklistickej trasy," priblížil rezort dopravy. Ministerstvo návrh odôvodnilo aj tým, že potreba rozvoja ekologickejších druhov dopravy rastie. Podľa rezortu chýba základná sieť cyklistických trás. "Počet cyklistov neustále rastie, a to najmä v centrách miest, ktorých infraštruktúra nie je prispôsobená pre ich bezpečný pohyb. Chýbajú nielen segregované trasy, ale tiež prvky upokojujúce motorovú dopravu," podotýka MDV. Návrh predpokladá vplyv na rozpočet verejnej správy aj na životné prostredie. Medzirezortné pripomienkové konanie by sa malo skončiť 22. februára.


Danko ocenil snahy európskych lídrov o dialóg s Ruskom

Predseda parlamentu vystúpil na medzinárodnom fóre Rozvoj parlamentarizmu v Moskve.

BRATISLAVA. Riešenia aktuálnych globálnych výziev nie sú možné bez dialógu svetových veľmocí. Uviedol to predseda Národnej rady Andrej Danko v prejave na medzinárodnom fóre Rozvoj parlamentarizmu v Moskve, na ktorom sa zúčastnil počas svojej pracovnej cesty v Ruskej federácii. V prejave tak vyzdvihol snahy európskych lídrov o dialóg s Ruskom. Takisto poukázal na potrebu prehĺbenia vzájomných vzťahov na reprezentatívnej úrovni, rovnako ako aj na potrebu diskutovať o aktuálnych otázkach problematiky medziparlamentnej spolupráce. „Či už ide o problematiku medziparlamentnej spolupráce, našej digitálnej budúcnosti, životného prostredia, trvalo udržateľného rozvoja, úsilie o odstraňovanie nerovnosti a chudoby vo svete, prehlbovanie demokratických princípov, všetky majú spoločného menovateľa – potrebu aktívnej spolupráce naprieč štátmi a kontinentmi,“ prihovoril sa Danko hlavným predstaviteľom zo 131 krajín sveta. Informoval o tom Odbor komunikácie s médiami a verejnosťou Kancelárie Národnej rady. Šéf slovenského parlamentu zároveň ocenil pravidelné stretnutia na úrovni parlamentov. „Zákonodarné zbory sú piliermi demokratickej legitimity i efektívneho fungovania jednotlivých štátov, reprezentujeme občanov v celej jej komplexnosti a rozmanitosti,“ zdôraznil. Na fóre zároveň apeloval na väčšiu iniciatívnosť OSN. „Svet potrebuje silný systém OSN viac ako kedykoľvek predtým. Cieľom by malo byť, aby OSN bola efektívnejšia – politicky a procesne,“ povedal. Danko sa vo svojom prejave dotkol aj témy slovenského parlamentarizmu či digitálnej bezpečnosti a vyzdvihol aj iniciatívy Slovenskej republiky pri humanitárnej pomoci. Princípy solidarity a humanizmu sú podľa jeho slov piliermi kresťanského svetonázoru, na ktorých bola po stáročiach budovaná Európa, Slovensko nevynímajúc. „Slovenská republika je integrálnou súčasťou Európskej únie, no zároveň si uvedomujeme, že svet má štyri svetové strany a dialóg je potrebné viesť s každým. Nemôžeme sa uzatvárať pred zvyškom sveta a myslieť si, že dokážeme riešiť veci izolovane,“ uzavrel predseda národnej rady. Predseda parlamentu v nedeľu popoludní odletel na podnikateľskú misiu do Ruska. Tú absolvuje od 30. júna do 3. júla s viac ako dvadsiatimi slovenskými podnikateľmi v mestách Moskva a Kazaň.


Slovensko sa v čerpaní peňazí EÚ umiestnilo medzi poslednými

V rámci V4 je na tom najlepšie Maďarsko.

BRATISLAVA. Slovensko bolo podľa úrovne čerpania finančných prostriedkov Európskej únie ku koncu roka 2018 na 23. mieste spomedzi 28 členských krajín. S podielom prijatých platieb z Európskej komisie 24,22 percenta (3,709 miliardy eur) obsadilo zároveň posledné štvrté miesto v rámci krajín V4. Priemerná miera čerpania zdrojov EÚ členskými krajinami k 31. decembru minulého roka predstavovala 27,51 percenta. Vyplýva to z informácie Úradu podpredsedu vlády pre investície a informatizáciu o stave implementácie európskych štrukturálnych a investičných fondov v programovom období 2014 až 2020 ku koncu vlaňajška.Spomedzi krajín V4 je vo využívaní peňazí EÚ najlepšie Maďarsko s podielom 31,39 percenta (v EÚ 11. miesto), Poľsko dosiahlo podiel 27,99 percenta (13. miesto) a Česká republika 25,20 percenta (21. miesto). V rámci EÚ je na čele Fínsko s podielom čerpania zhruba 50 percenta, nasledujú Írsko (45 percenta), Luxembursko (44 percent), Rakúsko (43 percenta), Švédsko a Cyprus (35 percent), Portugalsko a Estónsko (34 percent) a prvú desiatku uzatvárajú Grécko a Litva (33 percent).Za Slovenskom sú na tom ešte horšie od 24. miesta Slovinsko (24 percent), Španielsko (22 percent), Taliansko a Malta (20 percent) a Chorvátsko (16 percent).


Nesrovnal sa bude uchádzať o znovuzvolenie za primátora

Ivo Nesrovnal chce vo funkcii pokračovať aj v ďalšom volebnom období. V pondelok oficiálne ohlási kandidatúru.

BRATISLAVA. Ivo Nesrovnal chce vo funkcii primátora hlavného mesta SR pokračovať aj v ďalšom volebnom období. V pondelok 25. júna o 11.00 h oficiálne ohlási svoju kandidatúru. Informovala hovorkyňa Bratislavy Zuzana Onufer. Súčasný šéf bratislavskej samosprávy sa doteraz nechcel jednoznačne vyjadriť, či sa plánuje znovu uchádzať o priazeň voličov v novembrových komunálnych voľbách. Pri oznámení prvých oficiálnych kandidátov na primátorský post reagoval, že sa kandidatúrou nezaoberá, keďže sa naplno venuje rozbehnutým projektom v meste. "Svoje rozhodnutie oznámim včas," povedal. Špekulovalo sa, že tak urobí až na konci leta. Kandidatúru na primátora Bratislavy v tohtoročných komunálnych voľbách zatiaľ ohlásili architekt a hudobník Matúš Vallo, ďalej starosta bratislavských Vajnôr Ján Mrva, ktorý má podporu opozičných OĽaNO, SaS a Sme rodina. Kresťanskodemokratické hnutie postaví vo voľbách ako kandidátku na bratislavskú primátorku Caroline Líškovú. Kandidatúru na primátora hlavného mesta ohlásil aj bývalý generálny riaditeľ RTVS Václav Mika, ktorý kandiduje ako nezávislý. Primátorom Bratislavy chce byť aj predseda mimoparlamentnej strany NAJ Viktor Béreš.


Škótska premiérka chce do dvoch rokov nové referendum o nezávislosti Škótska

Ďalšie voľby do parlamentu by sa mali konať práve v roku 2021.

BRATISLAVA. Ak Veľká Británia opustí Európsku úniu (EÚ), škótska premiérka Nicola Sturgeon by chcela do roku 2021 usporiadať druhé referendum o nezávislosti Škótska. Predsedníčka Škótskej národnej strany (SNP) sa tak vyjadrila v stredu v škótskom parlamente, pričom uviedla, že čoskoro predstaví legislatívu, ktorá by stanovila pravidlá pre toto hlasovanie. Zároveň vyzvala svoju stranu, aby sa usilovala o zvýšenie podpory pre nezávislosť."Voľba medzi brexitom a budúcnosťou Škótska ako nezávislej európskej krajiny by mala byť ponúknutá ešte počas existencie tohto parlamentu," vyjadrila sa Sturgeon a dodala, že vláda v Edinburghu bude konať, aby zaistila možnosť hlasovať pred koncom funkčného obdobia parlamentu. Ďalšie voľby do škótskeho parlamentu by sa mali konať práve v roku 2021.Sturgeon dúfa, že legislatíva, ktorá by mala stanoviť pravidlá pre referendum, vstúpi do platnosti do konca tohto roka. Táto legislatíva by umožnila konanie referenda po tom, ako ho schváli britská vláda. O schválenie sa škótska premiérka podľa svojich slov zatiaľ usilovať nebude. Vláda v Londýne sa však už skôr vyjadrila, že so žiadosťou Edinburghu nebude súhlasiť, a toto rozhodnutie v utorok potvrdilo aj Downing Street. "Ak budeme úspešní v budovaní podpory a záujmu pre nezávislosť, potom žiadna britská vláda nebude schopná zastaviť vôľu ľudu alebo zastaviť vyjadrenie tejto vôle," povedala Sturgeon. Škóti hlasovali o nezávislosti od Veľkej Británie v roku 2014. Za nezávislosť sa vyjadrilo 45 percent voličov a 55 percent hlasovalo za zotrvanie v Spojenom kráľovstve. Keď sa o dva roky neskôr konalo referendum o brexite, v ktorom väčšina voličov hlasovala za odchod z EÚ, Škótsko bolo prevažne za zotrvanie v únie. Sturgeon tvrdí, že brexit mení situáciu, pretože Škótsko by nemalo vystúpiť z únie proti svojej vôli.


Nadalov úder zdvihol zo sedadla aj Tigera Woodsa: Je to môj idol

NEW YORK. Španielsky tenista Rafael Nadal mal na US Open až dosiaľ pomerne ľahkú prácu, ale v osemfinále dvojhry sa stretol so zdatným súperom, s ktorým stratil prvý set na turnaji. Dvadsaťdvojku "pavúka" Chorváta Marina Čiliča napokon zdolal 6:3, 3:6, 6:1, 6:2, pričom publikum uchvátil niekoľkými parádnymi údermi. Najväčší aplauz zožal Nadal vo štvrtom sete, za stavu 5:2 a 30:30 dobehol volej od Čiliča s odskokom ďaleko von z dvorca a na prekvapenie všetkých prítomných ho prízemným forhendom poslal povedľa siete do rohu kurtu. Perfektným kúskom zdvihol divákov zo sedačiek, vrátane svojho kamaráta Tigera Woodsa. Následne premenil mečbal. "Je ľahké úder popísať, no už ťažšie ho zahrať. Iba som sledoval loptičku, súper zahral dobrý volej, ktorý som ale vystihol, rýchlo som uháňal za loptičkou a v poslednej chvíli som si všimol, že by bol možno malý priestor vedľa siete. Bol to jediný spôsob, kam to umiestniť. Trafil som to dobre, ale na niečo také potrebujete aj kusisko šťastia," okomentoval svoj kúsok druhý najvyššie nasadený hráč. Skvelý úder ocenil gestom aj hviezdny americký golfista Tiger Woods. Ten celý čas povzbudzoval Nadala z hľadiska a zápas veľmi emotívne prežíval. "Znamená to pre mňa veľmi veľa, že ma podporoval. Je pre mňa úžasnou inšpiráciou. Netreba ani spomínať, čo všetko počas kariéry dosiahol, ako tvrdo musel bojovať," povedal Nadal na adresu pätnásťnásobného víťaza major turnajov. "Je pre mňa príkladom, keď ho sledujem na golfových ihriskách, skutočnou inšpiráciou. Som super šťastný, že ma podporuje a že môžem byť s ním často v kontakte. Verím, že jedného dňa si spoločne zahráme golf i tenis," uviedol 18-násobný grandslamový šampión. Nadalovi imponuje, ako sa Woods dokázal po zranení chrbta dostať späť na vrchol. V minulom roku vyhral záverečný turnaj sezóny Tour Championship a tento rok v apríli ovládol Masters, čo bol jeho prvý triumf na major turnaji od US Open 2008. "Je skvelé, že môžem hrať pred jeho zrakom. Vždy som tvrdil, že nemám žiadne idoly, no môžem smelo vyhlásiť, že jeden idol mám v ňom a vždy sa ho snažím nasledovať. Je jedným z najväčších športových velikánov. Chcel by som mu pogratulovať k jednému z najväčších športových comebackov po tom, ako vyhral tento rok Masters," zložil Nadal poklonu Američanovi. Tridsaťtriročný Španiel priznal, že s golfovou palicou mu to nejde ani zďaleka tak dobre ako s tenisovou raketou. "Bude lepšie, ak Tiger nikdy neuvidí môj golfový švih," vtipkoval. Nadal sa predstaví medzi najlepšou osmičkou vo Flushing Meadows po deviaty raz v kariére. V New Yorku si zahrá už jubilejné 40. grandslamové štvrťfinále, v ktorom narazí na Argentínčana Diega Schwartzmana. Papierové predpoklady hovoria v prospech Nadala, keď neprehral ani v jednej z doterajších siedmich vzájomných konfrontácii. "Diego je výborný tenista. Musím hrať čo najlepšie, aby som mal šancu na postup. Myslím si, že zápasy ako proti Čiličovi mi môžu pomôcť," citovala Nadala agentúra DPA.


V Iráne zadržali v štátnych inštitúciách desiatky špiónov

Mnohí zo zadržaných mali dvojaké občianstvo, Irán ho neuznáva.

TEHERÁN. Bezpečnostné zložky v Iráne zadržali desiatky špiónov pracujúcich v štátnych inštitúciách. Informovala o tom v utorok iránska polooficiálna agentúra ISNA, ktorá citovala slová tamojšieho ministra pre tajné služby Mahmúda Alavího. Kedy k zatknutiam došlo, ani pre ktoré krajiny špióni pracovali, minister neuviedol. Naznačil však, že mnohí z nich mali dvojaké občianstvo, píše tlačová agentúra Reuters. "Opakovane som požiadal ľudí, aby nás informovali, pokiaľ vedia o niekom s dvojakým občianstvom. Protišpionážna jednotka ministerstva spravodajských služieb úspešne identifikovala a zadržala desiatky špiónov v rôznych vládnych orgánoch," povedal Alaví pre agentúru ISNA. Ako poznamenal Reuters, Irán dvojaké občianstvo neuznáva.


Firmy: Na Slovensku sa podniká najhoršie za tri roky

Podnikatelia negatívne hodnotia zmeny v daňovej a odvodovej legislatíve, s ktorými vláda prišla v lete.

BRATISLAVA. Podnikatelia ohodnotili vývoj na Slovensku v treťom štvrťroku 2016 opäť negatívnejšie. Hodnota Indexu podnikateľského prostredia klesla oproti predchádzajúcemu kvartálu o 2,73 % na 52,7 bodu. Informovala o tom dnes Podnikateľská aliancia Slovenska (PAS). "Ide o najhoršie hodnotenie za posledné tri roky. Veľký vplyv na hodnotenie mali najmä pripravované právne úpravy, ktoré sa počas leta postupne predstavovali verejnosti," priblížil výkonný riaditeľ aliancie Peter Kremský. Index pripravuje PAS od roku 2001 na základe vlastného prieskumu medzi podnikateľmi. Podnikatelia negatívne hodnotia zmeny v daňovej a odvodovej legislatíve, s ktorými vláda prišla v lete a väčšina z nich bude platiť od začiatku budúceho roka. "Ide najmä o zdanenie dividend, zavedenie a zvýšenie špeciálnych odvodov v regulovaných odvetviach, či diskusiu o zvýšení stropu sociálnych a zdravotných odvodov pre dobre zarábajúcich," vymenoval Kremský. Zvýšenie odvodov podľa podnikateľov zhorší konkurencieschopnosť slovenských firiem najmä pri hľadaní vysoko kvalifikovaných zamestnancov. Odvod z neživotného poistenia a špeciálny odvod v regulovaných odvetviach sa zasa prejaví v cenách služieb a spôsobí im ďalší rast nákladov. Pozitívne hodnotili respondenti prieskumu všetky položky z oblasti vlastného vplyvu podnikov na kvalitu podnikateľského prostredia. Pozitívne hodnotenie získala aj položka prístupu k finančným zdrojom, ktorá si drží takéto hodnotenie dlhodobo. "Index s jedinou výnimkou klesá už vyše desaťročie od začiatku roku 2006. Za ten čas sa z vtedajších 126 bodov zosunul pod 53 bodov," pripomenul Kremský. Sú však aj položky, ktoré podnikatelia hodnotia výrazne vyššie ako pre 15 rokmi. Oblasť vlastného vplyvu podnikov na kvalitu prostredia sa zlepšila trojnásobne, položka informačná otvorenosť a imidž podnikov viac ako päťnásobne, dodal.


Europarlament môže odmietnuť akúkoľvek dohodu o brexite, ide o práva občanov

Môžem vás uistiť, že nepovieme 'áno' v prípade, že práva európskych občanov - ako aj práva Britov na kontinente - budú znížené, odkázal Verhofstadt.

BRUSEL. Hlavný vyjednávač Európskeho parlamentu (EP) pre brexit Guy Verhofstadt v pondelok upozornil, že plán britskej vlády týkajúci sa práv európskych občanov po odchode Spojeného kráľovstva z EÚ neponúka "ani zďaleka" to, čo si zaslúžia občania iných krajín Únie žijúci v Británii, a dokonca im dáva menej práv, než budú mať britskí občania na území Európskej únie. Líder politickej skupiny liberálov a demokratov v EP (ALDE) v správe pre médiá, ktorú okrem neho podpísali štyria šéfovia najhlavnejších politických frakcií v europarlamente - spolu predstavujú dve tretiny hlasov -, označil ponuku britskej premiérky Theresy Mayovej týkajúcu sa práv Európanov v Británii po brexite za "sklamanie". Verhofstadt zároveň pripomenul, že zákonodarný zbor EÚ bude mať právomoc odmietnuť akúkoľvek dohodu o brexite, pričom podľa jeho slov europoslanci neodobria žiadne opatrenia, ktoré by znížili úroveň súčasných práv Európanov v Spojenom kráľovstve. Signatári spoločného listu, ktorý poslali aj hlavnému vyjednávačovi EÚ pre brexit Michelovi Barnierovi, v tejto súvislosti uviedli, že návrh z Londýna povedie k zvýšeniu byrokracie a neistoty pre vyše tri milióny občanov EÚ v Británii. Zároveň upozornili, že ponuka EÚ v tejto oblasti je jasná a presná a sľubuje všetkým občanom, vrátane Britov žijúcim v Únii, rovnaké zaobchádzanie a udržanie všetkých práv, ktorými disponujú už dnes. Britská premiérka 26. júna na pôde britského parlamentu uistila, že žiaden občan členských krajín EÚ, ktorý sa legálne zdržiava v Spojenom kráľovstve, nebude musieť túto krajinu v dôsledku brexitu opustiť - po brexite však bude musieť zažiadať o nový právny štatút. Verhofstadt v rozhovore pre britskú spravodajskú stanicu BBC uviedol, že s týmto návrhom nesúhlasí, lebo pre Európanov v Spojenom kráľovstve vytvára kategóriu "občianstva druhej triedy", keďže ich práva budú voči súčasnému stavu bezdôvodne zmenšené. Opätovne pripomenul význam europarlamentu s jeho právom veta voči dohode o brexite, čo sa môže prejaviť začiatkom roka 2019, keď by mali rokovania medzi Bruselom a Londýnom finalizovať. "Môžem vás uistiť, že nepovieme 'áno' v prípade, že práva európskych občanov - ako aj práva Britov na kontinente - budú znížené, ako to hrozí v tejto chvíli," odkázal Verhofstadt do Londýna. Lídri hlavných politických skupín v EP v spoločnom liste upozornili, že "Európsky parlament si vyhradzuje právo odmietnuť akúkoľvek dohodu týkajúcu sa práv občanov EÚ - bez ohľadu na ich štátnu príslušnosť -, ktorá by bola menej priaznivá, než je súčasný stav občianskych práv". Podľa ich vyjadrenia je to otázka základných práv a hodnôt, ktoré sú stredobodom európskeho integračného projektu.


Bývalého šéfa kosovských komunistov postrelili pri pokuse o atentát

Bývalého šéfa kosovských komunistov Azema Vllasiho postrelili dnes ráno v jeho byte v metropole Priština.

PRIŠTINA. Bývalého šéfa kosovských komunistov Azema Vllasiho postrelili v pondelok ráno v jeho byte v metropole Priština. Informovali o tom tamojšie úrady, s tým, že politika následne previezli do nemocnice. Samotný Vllasi však oznámil, že nie je v ohrození života. Bývalý politik, ktorý je v pondelok právnikom, povedal v rozhovore pre Rádio Slobodná Európa/Rádio Sloboda (RFE/RL), že útočník na neho vystrelil zo zbrane s tlmičom. Polícia incident označila za pokus o atentát. Zároveň uviedla, že v súvislosti s útokom zadržala dvoch podozrivých a našla aj zbraň, ktorá v ňom zrejme bola použitá. Či útok spája s Vllasiho politickou kariérou za komunizmu, alebo jeho súčasnou právnickou prácou, však jasné nie je. Vllasi (68) bol v rokoch 1986-1988 šéfom kosovskej pobočky vládnucej juhoslovanskej komunistickej strany. V 80. rokoch Kosovo zaplavili protesty etnických Albáncov požadujúcich v rámci bývalej Juhoslávie viac práv a tiež odtrhnutie od Srbska. Vllasi tieto protesty najprv odsudzoval, neskoršie sa však pridal na stranu demonštrantov požadujúcich nezávislosť Kosova. Dnešný útok už odsúdili súčasný kosovskí lídri - prezident Hashim Thaci aj premiér Isa Mustafa, ktorí Vllasimu zároveň zaželali skoré uzdravenie a políciu vyzvali na dokončenie vyšetrovania.


KOMERČNÝ OBSAHTrinásť čarovných európskych prístavov

Výletné lode dávajú cestovaniu a spoznávaniu krásnych miest novú perspektívu.

Plavby po Európe sa dlhodobo tešia cestovateľskej priazni. Spájajú zaujímavé zážitky a poznávanie viacero miest naraz. Takmer každý deň dovolenkovej plavby môžete stráviť v inom meste. Ak hľadáte tipy na plavby, nechajte sa inšpirovať našim výberom. Barcelona, ako jeden z mála prístavov v Európe, ponúka zaujímavú a lákavú kombináciu vysokých hôr, piesočných pláží a rušnej metropoly so zaujímavou umeleckou architektúrou. Mesto doslova pulzuje najrôznejšími prejavmi umenia, a to nielen v galériách a múzeách. Aby ste si toto mesto dokonale vychutnali, doprajte si prechádzku po plážach pri západe slnka a potešte svoje chuťové poháriky jedlami od majstrov molekulárnej gastronómie. Marseille ako perla provensálskeho pobrežia doslova rozkvitlo do pôvabného multikultúrneho prístavného mesta. Dodnes je srdcom mesta rušný Vieux Port (Starý prístav) s romantickým pohľadom na desiatky jácht a výletných lodí. Nechýba populárna promenáda, reštaurácie a najlepšie pochúťky z morských plodov. Na svoje si prídu aj milovníci histórie a pamiatok. Marseille je najstarším mestom Francúzska, založené Gréckymi obchodníkmi pred 2600 rokmi. Top pamiatkou v meste je najstaršia štvrť Le Panier ako aj ikonická katedrála Marseille Notre Dame de la Major. Za 6 dní absolvujte 6 zastávok v Španielsku, Francúzsku a Taliansku. Navštívte Barcelonu, Marseille, Savonu a ďalšie mestá. V cene je aj spiatočná letenka do Barcelony a prehliadka mesta so slovenskou sprievodkyňou. Zistite viac o plavbe >>> Janov je jedno z typických talianskych miest, kde úzke uličky prekvapivo ústia do veľkolepých námestí. Za najkrajšiu ulicu v meste je považovaná Strade Nuove, kde boli postavené palácové sídla najbohatších rodín mesta. Tiež ako rodné mesto Krištofa Kolumbusa odráža bohatú námornú históriu a dávne bohatstvo z rozvoja obchodu. Historické centrum prekvitá dodnes, pešia zóna vás vyvedie až do prístavu, kde stojí za zastávku 76 metrový maják, typický znak Janova. Región mesta Stavanger, v juhozápadnom Nórsku, je známy prírodnými atrakciami a starými drevenými domami. Samotné mesto je obklopené dlhými plážami, nádhernými fjordami a môže sa pochváliť aj veľmi bohatou paletou múzeí a kultúrnych podujatí. Vydajte sa na plavbu so slovenským sprievodcom a navštívte mestá ako Kodaň, Bergen, Stavenger, Goteborg a ďalšie. Letenky do prístavu sú v cene. Zistite o plavbe viac >>> Čarovný prístav v Savone, meste na severozápade Talianska, je lemovaný obchodíkmi a príjemnými kaviarňami. Pri krátkej prechádzke vám môže učarovať pôsobivý mix moderných výletných lodí a staromódnych rybárskych člnov. Historické centrum s múzeami aj stredoveká pevnosť Priamar sú dobre dostupné pešo. Príjemný relax si môžete užiť na neďalekých mestských plážach. Prístavné mesto Flam v juhozápadnom Nórsku je pravdepodobne jedným z najnavštevovanejších v krajine. Je hlavnou vstupnou bránou pre výlety po fjordoch a krátka vyhliadková plavba je jedným z top zážitkov. Neďaleko sa tiež nachádza populárne Vikingské údolie s autentickou dedinou Viking. Okrem histórie vikingov sa môžete veľa dozvedieť aj o životnom štýle dnešných potomkov slávnych predkov. Prístav v Petrohrade je najväčším prístavom v severozápadnom Rusku. Výletné lode kotvia v prístave Marine Facade, na Vasiljevskom ostrove, asi 15 minút jazdy do centra. Tu možno objavovať takmer nekončiaci zoznam palácov, múzeí a galérií,. Ulice historického centra sú jednoducho nádherné a veľkolepé námestia sú bohato zdobené. Za návštevu stojí napríklad kráľovský palác na nábreží, Peterhof, čo je séria palácov, záhrad a múzeí. Hlavné mesto Fínska sa rozprestiera na polostrove v krásnom zálive na juhu krajiny. Je známe aj ako mesto ostrovov a zelených parkov. Mnohé z 330 mestských ostrovov sú dostupné pravidelnými trajektami. Sú dokonalou príležitosťou na relax na pláži, v tieni stromov alebo v miestnych reštauráciách. Napriek blízkemu spojeniu s prírodou, mesto Helsinki spája všetko zaujímavé z Fínska, hlavne kultúru, zaujímavú miestnu architektúru, nakupovanie aj gastronómiu. Valletta, hlavné mesto Malty je známa hlavne pre svoje paláce, múzeá a hlavne veľkolepé kostoly. Historické centrum je zapísané do zoznamu UNESCO ako jedno z najkoncentrovanejších historických oblastí. Čaro histórie na vás bude dýchať aj v štýlových reštauráciách a kaviarňach v panských sídlach zo 16. storočia. Unikátnu atmosféru Valletty si môžete vychutnať v rušnom historickom prístave s nádherným výhľadom. Prežite 8 dní v Stredomorí a navštívte 7 jedinečných prístavov vrátane Barcelony, Valletty, Palmy de Mallorca a ďalších. Zistite o plavbe viac >>> Palma de Mallorca sa rozprestiera na oboch stranách zálivu Palma a okrem rušného prístavu sa môže popýšiť aj krásnou promenádou a piatimi plážami v dosahu. V lokalite prístavu sa nachádza aj najznámejšia mestská pamiatka, obrovská gotická katedla známa ako Palma. Oplatí sa nahliadnuť dnu a pozorovať svetelnú hru lúčov prenikajúcich cez farebné sklenené mozaiky okien. Kotor je známe prístavné mesto Jadranského mora v Čiernej Hore, ktoré osloví hlavne svojou polohou, hlboko v zálive. Stredoveké mesto má úzke uličky tiahnúce sa do kopca. K pamiatkam mesta patrí niekoľko románskych kostolov. Ulice sú zdobené šľachtickými domami a palácmi. Oplatí sa vystúpať nad historické centrum mesta, k pevnosti s krásnym panoramatickým výhľadom. Počas plavby sa zastavíte v Taliansku, Grécku, Čiernej Hore a Chorvátsku. Okrem Benátok uvidíte Kotor, Dubrovník, Zadar, Korfu a ďalšie destinácie. Viac o plavbe tu >>> Toto starobylé opevnené mesto je často prirovnávané k Benátkam, ale namiesto kanálov tu nájdete pôsobivé úzke kamenné uličky. Tento pocit ľahko nadobudnete vďaka zachovalým mestským pevnostiam a mestským hradbám, presne ako v starých Benátkach. Najživšie je v centre, na pešej zóne, ktorá je lemovaná reštauráciami a kaviarňami. Môžete si tu trochu oddýchnuť medzi prechádzkami mestom. Typické kúzlo mesta Mykonos spočíva v bielych domoch, úzkych kľukatých uličkách a veterných mlynoch. Prechádzku mestom si môžete obohatiť o návštevu archeologických lokalít a folklórnych múzeí. Nechýbajú módne butiky a obchodíky, malý oddych si tiež môžete užiť na terasách kaviarní s pekným výhľadom. Zaujímavú atmosféru môžno zažiť v starom prístave a na mestských plážach. Počas plavby si vychutnáte grécke ostrovy, nevynecháte také perly ako Mykonos či Santorini. Plavba začína a končí v romantických Benátkach. Viac o plavbe tu >>>


Národný ústav srdcových chorôb chce kúpiť špeciálny zdravotnícky materiál

Celková odhadovaná hodnota zákazky je takmer 12,5 mil. eur bez DPH.

BRATISLAVA. Národný ústav srdcových a cievnych chorôb (NÚSCH) v Bratislave plánuje obstarať špeciálny zdravotnícky materiál. Podľa oznámenia o vyhlásení verejného obstarávania je celková odhadovaná hodnota zákazky skoro 12,5 mil. eur bez dane z pridanej hodnoty.Ide o špeciálny zdravotnícky materiál pre nekoronárne, vaskulárne, diagnostické a terapeutické rádiologické zákroky. Z ákazka má 16 častí, na ktoré je možné predkladať ponuky. Dĺžka trvania zákazy je v prípade všetkých jej častí 24 mesiacov. Podľa informácií zverejnených v Dodatku k Úradnému vestníku EÚ je lehota na predkladanie ponúk alebo žiadostí o účasť do 3. septembra 2019.Národný ústav srdcových a cievnych chorôb je vrcholové pracovisko srdcovocievnej medicíny Slovenskej republiky. Súčasťou zdravotnej starostlivosti je rehabilitácia pacientov s ochoreniami srdca a obehovej sústavy a sledovanie vybraných skupín pacientov. NÚSCH plní aj úlohy metodického centra pre komplexné riešenie úloh kardiovaskulárneho programu v Slovenskej republike a podieľa sa na základnom a aplikovanom klinickom výskume.


Neymar má ďalší problém. Fanúšik, ktorého udrel, ho žaluje

PARÍŽ. Fanúšik francúzskeho futbalového klubu Rennes zažaloval Brazílčana Neymara. "Môj klient sa tak rozhodol po tom, čo stretnutie so zástupcami Neymara neprinieslo uvoľnenie napätia," cituje agentúra AFP slová právneho zástupcu nemenovaného fanúšika Philippa Ohayona. Útočník parížskeho Saint-Germain udrel po finále národného pohára fanúšika, keď si hráči celku z hlavného mesta išli prevziať na tribúnu strieborné medaily.


Na celom území hrozia búrky s veľkými krúpami

Výstraha pre búrkami platí do večerných hodín.

BRATISLAVA. Celé územie Slovenska môžu v utorok zasiahnuť búrky s krúpami, ktoré môžu byť veľké alebo sa vyskytnúť vo veľkom množstve. Upozorňuje na to Slovenský hydrometeorologický ústav, ktorý v tejto súvislosti vydal výstrahu s platnosťou od 9.00 do 21.00 h. "Krúpy môžu byť aj veľké (alebo väčšie množstvo), pretože pre silnejší vertikálny strih vetra je šanca aj na vznik supercelárnych búrok a práve tie typicky produkujú aj veľké krúpy" priblížili meteorológovia na sociálnej sieti. S búrkami môžu byť podľa nich spojené krátkodobé intenzívne lejaky, pri ktorých môže spadnúť až 40 milimetrov zrážok. Rýchlosť vetra môže miestami v nárazoch dosiahnuť až 85 kilometrov na hodinu. V súvislosti s búrkami tiež môže prechodne stúpnuť hladina na malých tokoch, zatopiť môže pivnice, podchody alebo podjazdy. SHMÚ tiež vyhlásil stupne povodňovej aktivity pre rieku Bodrog. V okrese Trebišov platí prvý stupeň, v okrese Michalovce druhý.


Slovenská dvadsiatka vyhrala v Poprade aj druhý zápas, v derby zdolala Česko

Slovensko U20 - Česko U19 3:2 (1:0, 0:0, 2:2) Góly: 6. Nespala, 44. Okuliar (Vitaloš), 53. Okuliar (Vitaloš, Čajkovič) - 52. Beránek (Rutar, Jelínek), 55. Rychlovský (Grim, Suhrada) Vylúčení: 13:12 na 2 min, navyše Džugan 10 min za nešportové správanie - Rutar 10 min za vrazenie na mantinel, presilovky: 1:1, oslabenia: 0:0, rozhodovali: Orolin, Štefik - Šoltés, Stanzel, 295 divákov Nemecko U20 - Dánsko U20 2:3 (1:1, 0:1, 1:1) Góly: 4. Hon (Schinko, Klos), 56. Schutz (Jentzsch, Mass) - 9. Koch (Almquist, Greene), 28. Kaels, 48. Kjaer POPRAD. Slovenská hokejová reprezentácia do 20 rokov úspešne zvládla aj svoje druhé vystúpenie na turnaji Summer Hockey Challenger. Po štvrtkovom víťazstve 3:0 nad Nemeckom si v Poprade poradila aj v prestížnom zápase s Českom 3:2. Hrdinom stretnutia bol 19-ročný Oliver Okuliar, ktorý v záverečnej tretine dvakrát zaťažil konto súpera. Skóre stretnutia otvoril v šiestej minúte odchovanec popradského hokeja Jakub Nespala. Mladý útočník sa preštrikoval cez brániacich hráčov súpera a bekhendovým blafákom skóroval. Na dlhé minúty bol jeho presný zásah jediným. Druhýkrát sa skóre menilo až na konci 44. minúty, keď presilovú hru využil prudkou strelou krátko po vhadzovaní Oliver Okuliar, pôsobiaci v tíme Lethbridge Hurricanes. Slovenský brankár Samuel Vyletelka inkasoval až v 52. minúte, keď Martin Beránek šikovne tečoval strelu od modrej čiary. O 41 sekúnd neskôr však pridal druhý presný zásah Okuliar, a tak Čechom nestačil na bodový zápis ani následný gól Jakuba Rychlovského. Mladí Slováci majú po dvoch zápasoch na konte šesť bodov, ale na celkové víťazstvo na turnaji im to zatiaľ nestačí. Svoju pozíciu musia potvrdiť v sobotu, keď sa stretnú s výberom Dánska. 12:00 Nemecko - Česko 15:30 Slovensko - Dánsko